text:
Figure:Ar-Gumhuriyat Misr al-Arabiyah.ogg
De Vichipedie, la enciclopedie libare dute in marilenghe.
Chest file al ven di Wikimedia Commons e al pues jessi doprât di altris progjets.
La descrizion su la sô pagjine di descrizion e je mostrade ca sot.
[cambie] Descrizion
Storic dal file
Frache suntune date/ore par viodi il file cemût che al jere in chel moment.
Leams ae figure
Lis vôs ca sot a son leadis a cheste figure:
Uso globale del file
Chestis altris vichis a doprin chest file:
- Ûs in cs.wikiversity.org
- Ûs in de.wikipedia.org
- Ûs in en.wikipedia.org
- Ûs in eo.wikipedia.org
- Ûs in fi.wikipedia.org
- Ûs in frr.wikipedia.org
- Ûs in fr.wikipedia.org
- Ûs in he.wikipedia.org
- Ûs in ilo.wikipedia.org
- Ûs in is.wikipedia.org
- Ûs in it.wikipedia.org
- Ûs in ko.wikipedia.org
- Ûs in nds-nl.wikipedia.org
- Ûs in nl.wikipedia.org
- Ûs in rm.wikipedia.org
- Ûs in roa-tara.wikipedia.org
- Ûs in sr.wikipedia.org
- Ûs in zh-yue.wikipedia.org
- Ûs in zh.wikipedia.org


c: text/html

text:
Frate
Situade a est, dilunc de rive çampe dal torent Colvare, Frate e je une gruesse borgade a pôcs chilometris di Manià.
O vin testemoneancis siguris tai documents dal Archivi Comunâl za dal 1450, ma la presince di une strade romane che e va viers il Mont San Laurinç e une piçule glesie su la spice di cheste montagne e avodade al Sant – za citade intun testament dal 1291 – a fasin pensâ a insediaments precedents.
Frate si anime sore dut in istât, vie pe fieste de Madone dal Carmin, organizade dal Centri Sociâl dal puest, che al à une aree furnide cun barachins, pistis di bal, cjamp sportîf e struture sierade par mostris e cunvignis.

robotstxt: allowed

filter: keep


text:
Sima Qian
Sīmǎ Qiān (cinês tradizionâl: 司馬遷, cinês semplificât: 司马迁, Wade-Giles: Ssŭma Ch'ien; nassût intor al 145 p.d.C.; † intor il 90 p.d.C.) al fo un scritôr e un storic cinês.
[cambie] Vite
Al vivè sot il ream dal imperadôr Hàn Wǔdì (141 p.d.C.-87 p.d.C.), inte dinastie Hàn, e so pari, Sīmǎ Tán (司馬談 / 司马谈) al ere scritôr dai anuaris de cort, incjarie a mieze vie enfri chê di un strolic e chê di un cronist, che a compuartave il cjapâ note dai fats dal cîl, e de lôr influence, tantche dai fats dai oms. La famee di Sīmǎ Qiān a cjapà cjase a Maoling, dongje la capitâl Cháng'ān.
Sīmǎ Qiān al veve une grande inteligjence e zà a dîs agns al ere bon di lei libris antîcs. A vincj agns, al completà la sô istruzion viazant par plui provinciis, tantche chês di Jiangsu, Anhui, Zhejiang, Hunan e Henan. Plui tart, al lavorà par il guvier, fasint in particolâr une mission d'ispezion inte regjon di chê che indidivuê e jè la citât di (te province dal Yúnnán), concuistade da pôc des fuarcis imperiâls. Las sôs funzions i permeterin ancje di fâ altris viaçs un tic in dutis lis bandis dal imperi, gjavant cualchi regjon che in chê volte e jerin cunsideradis inmò barbarichis, tantche lis provinciis di Fujian e di Guangdong.
Il tal 107 p.d.C., daspò três agns di corot pe muart di so pari, Sīmǎ Qiān a i sucedè tal so puest di anuarist, e chest a i permetè di jentrâ intai archivis imperiâi, podint cussì realizâ il lavôr ambizionôs di bielzà scomençât da so pari: un libri che al contàs dute le storie de Cine.
Sīmǎ Qiān al començà a scrivi tal 104 p.d.C. Ma tal 99 p.d.C. al colà in disgracie tai vôi dal'imperadôr Wǔdì. La sô colpe al ere di vê difindût Lǐ Líng, un gjenerâl incolpât di tradiment (che Sīmǎ Qiān lu stimave, ancje se nol ere so amî). L'imperadôr al condanà Sīmǎ Qiān a sielzi tra jessi cjastrât o jessi justiziât. Claramenti, di chei timps jessi cjastrâts al voleve dî l'infamie e cetancj Cinês a varessin volût inant murî pluitost che vivi tal disonôr. Sīmǎ Qiān, invecit, al sielzè la vite, par finî la sô opare e mantegni la promesse fate a so pari. In tal 104 p.d.C. al finì il so lavôr; vot agn daspò, tal 96 p.d.C., l'imperadôr i dè l'amnistie, cjapantlu a lavorâ tantche segretari privât, puest riservât ai cjastrâts.
[cambie] Shǐjì
Il lavôr di Sīmǎ Qiān al à non Shǐjì (史記, memoriis storichis), e al cjape dentri oltri doimil agns di storie cinese, scomençant de liende dal Imperadôr Zâl (Huáng Dì) fintremai al imperadôr Hàn Wǔdì de dinastie dinastie Han. Chest test al è cunsiderât il fondament de storiografie cinese.
Siben che la forme de scriture storiche, intal timp, e je mudade cetant, i storics daspò di lui, no dome cinês, ma ancje coreans e gjaponês ai àn simpri tignût cont dal so esempli, fintremai dai timps di Bān Gù (班固), che a lu sielzè tantche model tal scrivi il sô libri Hàn Shū (漢書, Libri dai Hàn di prime). Ma il so esempli al si slargjà, plui in gjenerâl, su dute la scriture in prose cinese, e ancjemò vuê si lu lei in dut il mont no dome tantche storic, ma ancje come "libri di test" pe lenghe cinese antighe.
Il so libri nol va daûr al ordin dai fats, ma al è organizât par materie. Il test al si slargje su 130 cjapitui organizâts par sogjets tantche i anuâi, lis cronichis, i tratâts di musiche, ceremoniis, lunaris, religjon, economie, e soredut, biografiis. Il so stîl al è caraterizât da la serietât de informazion storiche, il doprament dai discors direts, il lengaç semplis, informâl, plen di spirt e di variazions, lant ae sostance cence pierdi timp in descrizions.
[cambie] Altris scrits
Sīmǎ Qiān al à vût scrit ancje vot rapsodiis (Fù, 賦), cuantche al stave te provincie di Hanshu, mostrant i siei patiments in tal timp de sô orende condane e la sô voe di no rindisi in tal scrivi la sô grande storie.
[cambie] Publicazions
- Records of the grand historian, CUP, Hongkong 1993, ISBN 0-231-08167-7
- Vies de Chinois illustres, Picquier, Arles 2002, ISBN 2-87730-611-9


text:
VIERTIDURE. Union Popolâr Furlane
Ce che dispès al ven rimproverât al autonomisim furlan al è chel di no vê mai sfondât come moviment politic teritoriâl. I esemplis che si cuintriponin tai discors che a san di “o volarès, ma no pues” a son la Südtiroler Volkspartei e la Union Valdotaine. E je vere che il Moviment Friûl al à vude une presince fondamentâl par tancj agns in consei regjonâl e ancje tai ents locâi, ma in dì di vuê al rapresente un sogjet plui di ispirazion ideâl, che no un moviment politic operatîf par vie di une sielte fate de sô dirigjence sul scomençâ dai agns Novante. Une posizion sigûr legjitime e rispietabile, ma che cumò nus viôt vuarfins di un partît che al à podût gjoldi di percentuâls eletorâls di dut rispiet e che inmò vuê, pûr no jessintsi presentât di resint a lis elezions, al stice.
Subit dopo dal taramot si à provât a fâ il “salt a Rome” cu la Union Popolâr Furlane, come che nus conte Mauro Tosoni «Chel de UPF al fo propit un tentatîf eletorâl che al cirive di meti adun ducj i sogjets dal autonomisim: Coordenament des Tendopolis, Moviment Friûl, Comitât pe Universitât, Glesie Furlane e ancje la Union Slovene».
Il risultât al fo positîf e negatîf “O vin partecipât a lis elezions politichis dal 1979 e o vin cjapât sui 30000 vôts che su scjale regjonâl a rapresentavin il 4,4%, ma il nestri om plui votât, il prof. Remo Cacitti di Vençon, magari cussì no, nol à rivât a jessi elet in Parlament” al conte Tosoni.
Ma no dut al è lât pierdût «Se dal pont di viste eletorâl o vin falide la elezion e il progjet de liste si è sfantât» nus spieghe «di chê altre o soi invezit convint che la semence no je lade straçade e par gno cont nol è un câs che di li a cualchi mês e je nassude Radio Onde Furlane, sul spirt che al veve motivade tante int a pro de cause dal Friûl: tai prins agns 80 la Radio e à promovût impuartantis iniziativis come lis 60.000 firmis par domandâ la tutele de lenghe furlane a Rome o lis 90.000 cartulinis pe division de Regjon in doi tocs: Friûl e Triest». ■
Christian Romanini


text:
UNIVERSITÂT. Universitât dal Friûl tra lis primis par inovazion
Il leam cul teritori lu à tal dna. In fin dai fats, la Universitât dal Friûl e je nassude plui di 30 agns za fa in gracie di 125 mil firmis di furlans. Al articul 1 dal Statût si lei: “L’ateneu al contribuìs al svilup civîl, culturâl, sociâl e economic dal teritori”. Un impegn rispietât par Michele Morgante, delegât ae ricercje dal ateneu, e che, in dì di vuê, si tradûs te volontât de Universitât di jessi motôr de inovazion de regjon. Sburtant su la acuisizion di brevets e su la creazion di gnovis impresis, massime tal biomedicâl.
NASSUDE PAR INZIATIVE DAL POPUL_ “La Universitât dal Friûl e je stade istituide, uniche in Italie, par iniziative popolâr – al ricuarde Morgante, che al è ancje professôr di gjenetiche, diretôr dal Istitût di gjenomiche aplicade dal Parc sientific e tecnologjic di Udin e soci de Academie dai Linceos – e par chest si sint in debit inviers dal teritori”. Un debit che l’ateneu al paie “trasferint cognossince”. Vuê la Universitât dal Friûl “e je une dai leader in Italie tal trasferiment de cognossince che e devente imprese”. Un risultât che al ven “in gracie dal grant lavôr che e à fat la retore Cristiana Compagno, cuant che e jere delegade al trasferiment tecnologjic e che al à puartât a inmaneâ iniziativis impuartantonis tant che Start Cup e la fiere Innovaction (scancelade de Zonte Tondo, ndr)”. Chest lavôr “al à judât a instilâ une mentalitât imprenditoriâl in tancj ricercjadôrs e a convinciju a provâ a meti in pîts gnovis impresis inovativis”. In dì di vuê, la Universitât dal Friûl e à plui di une vincjine di spin-off (impresis che a nassin di altris impresis, ndr), cualchidun une vore ben inviât. Par esempli, tal setôr des biotecnologjiis, VivaBioCell al lavore tal cjamp de rigjenerazion tissutâl e “al à prodots che a stan par jentrâ sul marcjât” e Transactiva e smire a svilupâ gnovis medisinis. Cun di plui, l’ateneu di Udin al è ae avanguardie in Italie te gjestion dai brevets. “Al à un atîf impuartant te diference tra lis jentradis dai brevets e lis spesis par mantignîju e vênt di gnûfs”, al conte il delegât ae ricercje. Di tignî a ments il kiwi “Soreli”, une gnove varietât de pome a polpe zale, selezionade e brevetade de Universitât dal Friûl, difondude in dut il mont. “O vin acuardis in Italie, in Europe e un, cetant impuartant, ancje cuntune societât sudafricane”.
INOVAZION PAR CRESSI_ Nol è, però, di contentâsi. Anzit. “O vin di produsi ricercje simpri miôr, parcè che no si pues trasferî cognossince se no si le prodûs. O vin, duncje, di miorâ la cualitât de ricercje e smicjâ a trasferîle in maniere simpri plui eficace al sisteme produtîf e economic, metint in pîts gnovis impresis e interagjint cun chês che a son, robe che o fasìn za”. Chescj i impegns de Universitât. E de bande des istituzions, de politiche? Ce si spietial l’ateneu furlan? “Tancj intervents che a vegnin fats in chest setôr a lassin perplès su la lôr eficacie – al dîs Morgante –. Al coventarès, tant che al à domandât di resint ancje Sergio Cecotti, president di Friûl Inovazion, une planificazion strategjiche di mût di rivâ a instradâ i sfuarçs che a vegnin fats de bande di ducj i atôrs de inovazion – un al è l’ateneu furlan – intune direzion comune”. Une richieste di no cjapâ sot gjambe, stant che, tant che al motive Morgante, “se o vignarìn fûr de crisi, al sarà in gracie dal fat che o savìn inovâ.
CENCE? MANCUL VIVAROSITÂT_ Ce saressial stât il Friûl cence la sô Universitât? Morgante i pense un moment parsore prime di rispuindi. “Probabilmentri – al dîs – la vite culturâl e sarès stade mancul vivarose di ce che e je. Dal pont di viste economic, dificil a dîsi. Ma o pensi che il belanç des ativitâts dal ateneu in plui di 30 agns di vite al sedi, in tiermins di impat sul teritori, cetant positîf e che, fevelant dal trasferiment de cognossince al sisteme economic, lis risultis plui grandis a sedin ancjemò di viodi. Rispiet al avignî – al siere – o soi otimist”. ■
Erika Adami


text:
MUSEUS. Glück Auf: sperìn di saltâ fûr
Chê di Raibl (par furlan Rabli) e je une storie che si compagne ad implen cul teritori e lis ricjecis che li si ‘nt cjatin.
Rivant in dì di vuê de strade di Tarvis in chest paisut, a 10 km dal cjâfluc, sot de mont Re, no si rive a imagjinâ ce che e podeve jessi stade cheste localitât fint ai prins agns Novante.
Un paîs di passe 1200 abitants, servizis, negozis, scuelis, teatri e cine, ospedâl: une realtât sflandorose che ben a planc cul passâ dai agns e des necessitâts si è distudade fint a deventâ dome un grop di cjasis cuntun grant passât che vuê si cîr di tignî vîf.
LA STORIE DE MINIERE_ Si pense che za uns 800 agns prin di Crist chescj teritoris a fossin sfrutâts pe estrazion di plomp e zinc in maniere superficiâl. Ma lis primis notiziis siguris lis vin tor il 1320 cuant che l’imperadôr Fedrì il Biel al lassà a un consorzi di minadôrs la concession par gjavâ fûr il zinc e il plomp. Za in chei agns duncje si sa de posizion strategjiche di chê zone viers i paîs dal nord Europe. Di gnûf tal 1456 o savìn di un ciert Osvaldo Rabel (di chi forsi il non dal paîs) che al concedè l’ûs de miniere ai tarvisians. Dilunc de storie si cjatin tantis notiziis relativis al sfrutament de miniere e de impuartance che e vè cheste localitât pe storie economiche e sociâl de zone montane. Tal Votcent la scuvierte de eletricitât e dal so implei industriâl e modernize la situazion de miniere e tal 1898 si scree la prime centrâl idroeletriche pal miorament dai implants. Il paîs di Raibl al è un dai prins a cognossi la iluminazion eletriche tes cjasis.
L’INZEGNÎR NOGARA_ Figure impuartantone pe storie de miniere tai agns Trente, Giovanni Nogara, laureât in inzegnerie mecaniche e minerarie a Milan e a Londre, al puartà il sît a un nivel di produzion simpri plui alt, cu la sostituzion di machinaris aromai vecjos e l’increment de estrazion.
PRIVILEÇS_ Il lavôr dal minadôr al jere dûr, pericolôs, malsan e propit par chest, tai prins decenis dal secul XX, a vignerin concedûts cetancj privileçs ai lavoradôrs e a lis lôr fameis: lis cjasis fitadis a pocjis liris, lis curis termâls a Lignan par 15 dîs ad an, lis paiis tra lis plui altis di Italie.
Dut chest vivôr al durà fint ai agns Otante cuant che a tacarin lis dificoltâts des societâts che a vevin cjapât la miniere; cun proroghis de Regjon si rivà fint al 1991 cuant che l’ultin turni dai lavoradôrs si finì cuntune baricade di 55 di lôr par 17 dîs. Ma dut chest nol bastà a salvâ il lavôr di centenârs di personis e vuê Raibl al è un paisut di 400 animis cuasit dismenteât. ■
Venusia Dominici


text:
LADINIE. Abilitât che no je dome tes mans
A jerin une volte il marangon, il mosaicist, il tiessidôr. A jerin la pazience e la cure de lavorazion, a jerin i mestris di buteghe che a tramandavin il mistîr ai zovins cun estri, fantasie e sapience. Chest al jere une volte. E cumò, ce restial di chel mont? I ladins a àn conservât fin vuê chês tradizions preziosis e nus puartin intune realtât dulà che la manualitât frescje, la creativitât vivarose, la costance tal doprâ mans, cjâf e cûr a son ancjemò di cjase.
TES VALADIS DOLOMITANIS_ L’artesanât artistic tes valadis ladinis al tache a disvilupâsi ae fin dal Sietcent e ogni val e mostre une produzion specifiche.
In Val di Fasse e jere vignude a flôr soredut la figure dai “pitores”, ven a stâi i decoradôrs di mobilie in len e di “stues” (i tinei). Ancje la produzion di mascaris di len (clamadis “faceres”) e veve un rûl impuartant, tant al è che fintremai in dì di vuê a vegnin realizâts e vendûts, in mût particolâr in timp di Carnevâl, doi modei di mascaris: la “faceres da bel” e la “faceres da burt”, di meti intor o di picjâ sul mûr.
Tal Fodom si jere pandude soredut la lavorazion dal fier batût, stant che lis minieris dal Fursil a jerin li dongje.
In Val Badie, la realizazion des arcjis (cun ornaments rinassimentâi e cun decorazions di un colôr sôl in rilêf) e à rapresentât a lunc la ativitât artesanâl plui svilupade in cheste valade.
Cortine Dimpieç e jere cognossude pe decorazion in filigrane di arint, nassude par vie dal inflùs di oresins venezians, e e jere stade vierte fintremai une scuele di art in chest cjamp (preseade pe imitazion des rosis, massime stelis alpinis). Purtrop, dopo la prime vuere mondiâl la produzion no rivà a tignî bot.
La Val Gardene e reste ancjemò vuê famose in dut il mont pes sculturis in len. Ca la art dal intai e nas ator dal Cinccent tant che passetimp tai Inviers frêts; tal Sietcent e devente un mût par integrâ la puare economie agricule dal puest. Tal Sietcent si zontin ancje la piture e la doradure des oparis e lis primis realizazions di “chena” (zuiatui in len). In curt, i prodots a forin vendûts – ancje su incarghe – in dute Europe. E nassè cussì la figure dal vendidôr ambulant che al leve di paîs in paîs, praticant il “jì sun la stieres”, ven a stâi “lâ a vore tes cjasis”. Ve alore la emigrazion de Val Gardene e il disvilup dal cumierç e dai contats cun tantis nazions che a influençarin i sogjets des sculturis. Tal Votcent, la fondazion des scuelis par scultôrs e fo un pas impuartant par fissâ regulis di estetiche. In dì di vuê, in Val Gardene si cjatin ancjemò buteghis che a burissin fûr oparis profanis e sacris (nativitâts, pilis, agnui) e tocs di mobilie come taulis, cjadreis, spielis.
TAI GRISONS_ In Svuizare, la art popolâr e l’artesanât locâl che za a esistevin te ete di Mieç (soredut a Coira, cu lis corporazions di cjaliârs, tiessidôrs, sartôrs, pitôrs, vedreârs) ma che a jerin daûr a pierdisi, a son stâts salvâts tal Votcent par volê di diviers circui culturâi, in reazion ai cambiaments sociâi e al pandisi des industriis. Ve alore il recupar de lavorazion dal len (par fâ scunis, zuiatui, imprescj di cusine, orlois), de piere (famôs il spolert in lastre di piere di pile, clamât “Tavetscheröfen”), dai minerâi, de ceramiche, la tiessidure e il ricam soredut tai Grisons.
IN FRIÛL_ Lis ativitâts artesanâls principâls in Friûl a son ancjemò vuê tal setôr dai mosaics (a Spilimberc), dal fier batût, de tiessidure (specie in Cjargne, cun tavaiis, tendis, cuviertis, covertôrs e scarpets fats di vilût a rosis), dal len (cu la produzion di mascaris che a rapresentin figuris dal bosc come il Vencul e l’Orcul, tocs pe mobilie, sedonârs, grepiis, codârs, cossis, sculturis sacris), de ceramiche e dal modon (fogolârs e spolerts, par esempli), e dal aur (innomenadis lis crôs de oresinarie celtiche e lis fibulis, i braçâi e i pendacui di ispirazion langobarde). ■
Ilarie Colùs


text:
Leturis pal Istât
Istât, timp di vacance e magari di polse. No puedie cheste jessi une buine ocasion par cjatâ ancje il timp di lei alc e magari di cirî di lei alc par furlan? Din alore une cjalade a cualchidun dai libris vignûts fûr tai ultins timps che si podarès puartâsi daûr al mâr o su pai monts.
Pe narative si podarès tacâ cuntun romanç zâl, il libri di Adriano Nascimbeni vincidôr dal premi Sant Simon di Codroip, “Jo e Luzie, un delit di paîs” (Forum), po dopo si podarès passà a lis contis picantis e ironichis di “Ses e Barete” (KappaVu) di Francesca Gregoricchio. Pai amants de ironie o par cui che nol à mai vût ocasion di leilu, e jê po dopo la pussibilitât di cjolisi, tal decenâl de muart, lis ristampis frescjs frescjs, dai libris di Riedo Puppo. Par esempli il so “Par un pêl” rivât dal 1960 in ca, ae none ristampe, che al è di sigûr un dai libris furlans plui vendûts e lets di simpri.
Di conseâ ancje la opare vignude fûr di poc par cont de Societât Filologjiche Furlane, su un altri grant personaç de narative furlane, “Dino Virgili… chel frut dai cuêi”.
Al vâl po dopo la pene di cirîsi i ultins doi numars de riviste “La Comugne” (KappaVu), che a son, come simpri, un miôr di chel altri.
Par fâsi un dôs ridadis, che al fâs ancje bon sanc, e dismenteantsi lis ideis masse cervielotichis dai colaboradôrs de Patrie dal Friûl, no si varès di fâsi scjampâ il libri antologjic di Gjelindo Titiliti “Copefastidis ma no dome!” (Ribis) Di Gigi Mestroni.
Par finî cui amants de poesie, l’Istât a puès jessi une biele ocasion par là a leisi la racuelte “Rondeau, venti variazioni d’autore” (Forum) che e met adun lis poesiis di grancj poetis forescj e talians voltadis par furlan tai agns di Pierluigi Cappello. ■
Maurizio Biasizzo


text:
TAL ETERE. SIF in Onde
Al rive l’Istât e su Radio Onde Furlane al partìs un program dedicât ae emigrazion furlane. Si clame “SIF in Onde” e al salte fûr de colaborazion tra la radio libare dal furlans e la Clape Friûl dal Mont, associazion di promozion sociâl che e je stade metude adun par tignî dongje i emigrants tornâts in Patrie dopo jessi stâts tal forest e cun chê di valorizâ la lôr esperience di lavôr e di vite a pro di dute la comunitât furlane.
La trasmission e fâs part dal progjet “SIF – Sportel Informe Furlans”, che la Clape e à vût inviât za timp indaûr cul jutori dal Servizi Volontariât, associazionisim, rapuarts cui migrants e politichis pai zovins de Regjon, daûr de Leç regjonâl 30 dal 2007, articul 4, come 35. «L’intindiment dal “SIF” – al sclarìs Gianpaolo Della Schiava, president de Clape Friûl dal Mont – al è chel di judâ cui che al torne. Cun di fat, dopo agns e agns tal forest, tornâ in Friûl al è une sorte di gnove migrazion e a saltin fûr diviers problemis, sei di caratar burocratic, tra citadinance, pensions, tassazions e titui di studi, sei che a tocjin la dimension sociâl e il prin moment dal inseriment pratic te societât furlane di vuê di chei che o clamìn “furlans dal mont” e des lôr fameis». Par esempli, al zonte Della Schiava, «la Leç regjonâl su la emigrazion (la L.R. 7 dal 2002) e previôt ancje intevents di assistence pai rimpatriâts, ma al sucêt avonde dispès che tancj di lôr no lu san: no dome chei che a son i destinataris di chescj jutoris ma ancje i Comuns, che inte plui part dai câs a son i sogjets che a àn di metiju in vore. Cul “SIF” o cirìn di pandi ator chestis informazions».
Il progjet al va indenant sei cul contat diret tra la persone singule e la Clape, che le compagne par cjatâ soluzion aes sôs dibisugnis specifichis, sei cu la difusion di informazions di servizi che a tocjin lis diviersis cuistions peadis cul tornâ in Friûl. Al è propit achì che e jentre la radio. “SIF in Onde” al da fûr informazions inzornadis sui argoments che a interessin i emigrants che a tornin in Patrie, cun profondiments specifics, fats cun esperts dal setôr, su cuistions tant che chês des pensions, de assistence sociâl, de cjase e de fiscalitât, tra tassazion taliane e tassazion dai Paîs di emigrazion. Il dut al è cuinçât cun altris gnovis dal Friûl “in Friûl” e di chel “dal” Mont e “pal” Mont e cun selezions musicâls di pueste, a tacâ de emigrazion cjantade te musiche furlane, plui o mancul “gnove” e “fuarte”, aes produzions dai musiciscj di divignince furlane che a son tal forest.
“SIF in Onde” si pues scoltâlu ogni cuindis dîs il Martars a 11 a matine e in repliche il Miercus a la une dopo di misdì in modulazion di frecuence (90, 90.200 e 106.500 Mhz) in Friûl e in rêt par dut il mont, ae direzion www.ondefurlane.eu. Prime pontade ai 19 di Jugn. ■
Redazion


text:
GRIGNEI DI STORIE. Sul “fîl” de storie
“Mor” inte lenghe celtiche al vûl dî “neri”. Par vie des moris che, cuant che a son maduris, a àn chel colôr alì. I latins, par distinguilis di chês dai baraçs, lis clamarin “morus celsa”, ven a stâi “altis”. Chi di nô si è mantignude inte lenghe la lidrîs celtiche, cussì pai talians la plante e je il “gelso”, dal latin “celsus”, e par nô invezit il “morâr”. In cuintritindince. Anzit, tante la impuartance di chest len, che il so non al è deventât il mût par indicâ ducj chei altris. Come la rose pes rosis. E in efiets, il morâr in Friûl al rapresente alc di plui che no un len e une frascje. Al è un simbul, un toc di anime, une sclese di memorie plantade in profonditât come lis sôs lidrîs te tiere.
LA CUISTION DES GALETIS_ Dome tal 1740 i contadins de Patrie a àn otignût il permès de Dominante di podê plantâju sui confins dai cjamps. Un permès sudât, scombatût, pratindût e a la fin vinçût a la arogance di une Siore avonde ludre che e veve pôre di une concorince te produzion de sede, massime intune contrade di cuintribandîrs e cramârs come la nestre, masse dongje dai confins imperiâi par no fâ pensâ a plui di cualchidun che i trois par Viene o par Lubiane a jerin plui salutârs di chei che a menavin su la Lagune. Si capìs, lis galetis a fasevin gole! Ma pai contadins furlans a àn rapresentât par secui une forme di resistence, la uniche integrazion pussibile ae miserie di ogni dì. Massime tal periodi dal an cuant che l’Invier al jere a pene finît e la stagjon agricule no jere ancjemò scomençade. Si tacave a comprâ un vignarûl di ûfs di pavee fra Sant Zorç, ven a stâi ai 23 di Avrîl, e Sant Marc, ai 25. Il cicli si sarès sierât dome a Sant Zuan, ai 24 di Jugn, date solstiziâl, cuant che la galete, dopo jessi stade sbroventade, e podeve jessi vendude al cramâr di passaç, fate salve cualchi pavee sparagnade de aghe bolint par vê une riserve di ûfs bogns pal an daspò. Trê Sants dai cavalîrs duncje, e trê datis impuartantonis tal calendari rituâl de nestre int.
LA TRADIZION PAGANE E CHÊ CRISTIANE_ Datis impastadis di sapience antighe, di fiestis paganis ancestrâls messedadis cu la culture cristiane, a opare de sapience dimostrade di simpri de Glesie di Aquilee; che in cualchi maniere a jentrin tal zûc di simbui e di tradizions e che a mertaressin di jessi studiadis fin te lôr lontane lidrîs, là che fede, lavôr e tradizions a formin chel istès glimuç che al fâs la trame de Storie. Di une once di semence (ven a stâi cirche trente grams) si podevin produsi fin a 75,80 chilos di galete. E o fevelìn di une sole once. Par fâle scludi, la semence, si le meteve sot dal materàs di sclofe, tal cliput, magari doprant il jet dai vecjos, che a podevin durmî un alc di plui e duncje ur regalavin ai ûfs cualchi moment di cjalt in plui. E vuai a fâ il jet, intant, par no disturbâ la cove. Chei cavalîrs a varessin mangjât plui di 1.000 chilos di fuee in 40 dîs di vite. E chest, dome par dâ la idee de grande impuartance de produzion tal vivi cuotidian, tal paisaç agrari, tal imagjinari coletîf dai nestris vons. E cul vuadagn di chê once, si podeve rivâ a paiâ l’afit dal cjamp, o un pâr di scarpis gnovis al nuviç, o un bon gustâ par dute la famee, la dì des gnocis: il gustâ dai cavalîrs. Bisugnarà spietâ i studis agronomics di Antoni Zanon, te seconde metât dal ‘700, e po dopo tal ‘800 il contribût adiriture di Louis Pasteur, che al fo ospit de filande Kechler di Sant Martin di Codroip, se tante potenzialitât e podarà restâ jenfri i confins dal Friûl, cence jessi dispierdude sot la sgrife dal Leon di Sant Marc.
LA INDUSTRIE DE SEDE IN FRIÛL_ Une potenzialitât ben valorizade de Austrie (in clâf anti Vignesie) dal 1797 fintrimai al 1866, cuant che ancje i cavalîrs di bigate – compagn di ducj chei altris nobii furlans lôr coparis, che a fossin conts o marchês – a saran fats talians, puartant un grant contribût ae economie dai regnicui piemontês, ancje se i libris di storie a àn un biel fevelâ dome des modernizazions voludis dal Cont di Cavour, chel Camillo Benso tant nomenât ancje pal disvilup de industrie dal filât. Fra ‘800 e ‘900 a forin principalmentri lis feminis, ancje in Friûl, a lavorâ in filande. Zovinis e fantatis, massimementri. La lôr epopee e je stade cjantade par prin di Elio Bertolini come di nissun altri mai, seguît in maniere magjistrâl di Pauli Patui. Bisugnarès pensâ ai lôr sacrificis, ae lôr fadie, cuant che si emozionìn devant des cjalcis di sede fine che a cjarecin sensualmentri lis gjambis des feminis di Gustav Klimt, o a la vieste di cjamare lizere di Eleonora Duse, la femine dal Vate dai talians. Probabilmentri, daûr di ogni svolaç la firme e pues sei chê di une frute furlane che no varès mai podût permetisi di rasintâ chê sede se no te aghe bolint di une filande. ■
ANGELO FLORAMO
_____________________________________
La fortune vignude de Cine
Lis cronachis nus contin che a orient de Cine, un popul misteriôs, i Seris (al è di lôr che al ven fûr il non de sede) par prins a rivarin a gjavâ fûr de bave dai cavalîrs il fîl preziôs di destinâ ae tiessidure. Si presum plui di trê mil agns fa. E par secui i imperadôrs cinês a àn tignude scuindude gjelosementri cheste art antighe. Puartâ ûfs de pavee de sede fûr dai confins imperiâi e jere une azion che si paiave cu la muart. Dome tal 582 de ete cristiane, doi muinis de glesie orientâl a donarin al imperadôr Justinian il Bizantin chei grignei. Di li, a forin sparniçâts par dut il Mediterani, massime dai Araps, e daspò – cul jutori dai Normans di Rugjêr II prime, e po dopo dal imperadôr di Gjermanie Fidrì II –, a rivarin fin dongje lis Alps. Ca sù di nô, a son rivâts tor dal 1300, jentrant te vite dai piçui borcs e dai paîs in maniere capilâr, stant che a rapresentavin, massime pai contadins, une forme di economie impuartantone par rivâ a tirâ sù cualchi carantan. A scomençâ dal 1420, cu la invasion de Patrie, Vignesie e fo buine di sfrutâ ancje cheste man di opare furlane a pro de sô protoindustrie, principalmentri concentrade inte regjon lombarde. Lavôr furlan pai opificis comacins, come i rôi de Cjargne pai cantîrs di Sant Marc. Le vin studiade ducj po la storie di Renzo e di Lucia e di ce che al sucedeve su chel ram dal lât di Como, no mo? Ma sal vignìs fûr che come Lucine Savorgnan e Luîs Da Porto, i vêrs Giulietta e Romeo, ancje i nuviçs imprometûts di Alessandro Manzoni a son in veretât une storie di filande dute furlane, e che al puest di un bulo spagnûl la part dal trist chi di nô le varès fate un paron talianot, plui atent ae biele musute di une bigate furlane che no ai siei cavalîrs, saressial alc di maraveâsi? “Chel ram dal lât di Ruvigne…”, al podarès jessi il principi. Ma ancje cheste e je dute une altre cuintristorie, che cualchidun al savarà contâle, une dì sperin no masse lontane. ■
ANGELO FLORAMO


text:
DI BESSÔI - SCUELE. Par vinci, une scuele a furlan vie
Tal 1980 Zuanfran D’Aronc al scriveve intun articul po dopo ripuartât tes sôs “Pagjinis furlanis” che “il Friûl al à za un so sisteme scolastic speciâl”: e pardabon i arlêfs furlans a son jenfri dai plui preparâts di Europe, secont dai risultats dal Ocse Pisa, un dai plui complets sistemis par cognossi lis competencis dai students europeans. Alore aial sens imagjinâ un sisteme di istruzion difarent, che al rapresenti fin insom la specificitât de int di chenti? Jal vin domandât a Bruno Forte, formadôr cussì preseât e passionât che al è un plasê sintîlu fâ un dissen di chê che e podarès jessi la scuele che i furlans si struturin “di bessôi”.
Professôr, di dulà si varessial di scomençâ? De ridefinizion dal percors di studis dai arlêfs o des modalitâts di formazion e reclutament dai mestris?
Nissun dai doi aspiets al à suficient se prin no si è bogns di lei lis bisugnis dal teritori par meti dongje lis rispuestis che a coventin a frontâ lis problematichis plui sintudis de sô int. Cemût si fasial? Al covente cjalâsi ator, nasâ l’aiar, scuvierzi il miôr e il piês par mendâ cuntun blec ce che si po justâ e rinfuarçâ invezit lis oportunitâts che si cjatin intune realtât come la nestre. In cheste maniere si pues rindisi cont che la plui grande ricjece dal teritori furlan e je il so jessi un contest plurilengâl. E cheste e je une oportunitât straordinarie no dome pai rapuarts internazionâi ma ancje pe suaze formative che e regale al Friûl. Savê plui lenghis al regale plui capacitâts, ma ancje un voli plui viert ae diviersitât e ae complessitât dal mont: chest in dì di vuê al pues jessi un grant vantaç. Une realtât multilengâl e varès di jessi buine di judâ a dâ bon acet ancje ai tancj imigrâts che vuê nus permetin di restâ in ecuilibri di popolazion cun tant che la denatalitât record furlane e condizione in maniere une vore penze la nestre demografie.
Plui lenghis regalino plui fuarce di competi di un mont globalizât?
Sigûr. Jo o ai mê fie che e vîf cu la sô famee in Sudafriche. Si trate di un puest dulà che la comunitât e fevele 11 lenghis difarentis dutis batiadis tant che uficiâls dal Stât. E no a câs al è un dai paîs che al cres une vore in chescj agns. In Friûl o podaressin fâ compagn, sperimentant un model european di insegnament che al tegni dongje dutis lis lenghis dal nestri teritori intun percors di continuitât verticâl che de infanzie ae lauree al regali ai nestris fîs plui visions dal mont in simultanee, par vierzi lis cocis adun cu lis cussiencis.
Il Friûl isal pront a un model dal gjenar?
Un model “a furlan vie” al scugnarès jessi condividût aes sôs fondis cu lis realtâts de societât e de economie. Parcè che se nol è espression di une cussience coletive fuarte, al sarès timp butât vie. La culture omologade e omologante de globalizazion e varès vinçût, se no si rivàs a declinâ intune clâf pleade al teritori cheste didatiche di reinventâ. Cence sotanance. Dispès o vin un difiet di vision, parcè che nô si crodìn “minorance” e chest nus puarte a zuiâ in difese, a vê un complès di inferioritât pensant di jessi scjafoiâts di chei plui grancj di nô. E invezit il Friûl al è “un piçul compendi dal univers”, come che al diseve Nievo, no dome pal paisaç: ma ancje pe sô int che e je un tesaur di esperiencis, di lenghis e manieris difarentis di cjalâ il mont.
Il furlan di une volte isal un model?
No bisugne bandonâsi su lis lidrîs de memorie. Ancje a mi mi plâs la storie, ma la Bibie te Gjenesi e conte che voltantsi indaûr la femine di Lot e devente une statue di sâl. Nol è cu la glorificazion di Aquilee e dai Patriarcjis che si cjale indevant. Bisugne vê lidrîs, ma ancje alis par svuelâ lontan. Al covente elaborâ il doman, strenzi in man l’avignì.
Chest compit al varès di tocjâ ae Universitât…
Sul rûl de Universitât, che al è impuartanton, al covente dut câs sburtâ une vore. Parcè che la tentazion de retoriche e de autoreferenzialitât tal mont academic e je tante. Invezit plui l’ateneu si pee al teritori e al cree rêts, partnership e condivision, plui al determine la cressite de tiere che lu à fat nassi. ■
Walter Tomada


text:
TELEVISION. La tô lenghe, la tô tiere
Une schiere di intervistis, pôcs minûts, 5 ospits, un par pontade. E un leam profont tra lenghe e teritori, tra la culture di un popul e i lûcs che chest popul al vîf.
Cussì si podarès strucâ il significât di “La tô lenghe, la tô tiere” trasmission ideade e conduzude di Adriano Venturini su Telefriuli par cont de associazion “Emilio Nardini” di Pasian di Prât, poete che sui prins dal Nûfcent al veve cjantât in lirichis chel mont cussì leât a la tiere.
In onde tra Avrîl e Mai, la trasmission e à volût puartâ i telespetadôrs a rifleti su doi aspiets che spes a puedin passâ par scontâts, come che a son la proprie culture e il propri teritori. Forsit la motivazion di cheste superficialitât di dâ masse par scontadis lis tôs robis e nas dal fat che come dut ce che tu âs di simpri sot dai voi, no tu rivis a nacuarziti di trop preziôs che al è fint cuant che no tu lu âs plui.
E Adriano Venturini al partìs di esperiencis particolârs come un puest, la Lavie, o i prâts dal Friûl di Mieç. In dîs minûts, ogni pontade e devente une storie, une esperience fate di ricuarts, di imagjins, di sensazions, che a puartin tal profont de identitât di un popul, dulà che la situazion vidude dal singul e devente tradizion dal coletîf. Fint a deventâ alc di religjôs, come che al spieghe tal so intervent pre Pierluigi Dipiazza.
Si capìs cussì come che il paisaç al sedi imagjin stratificade de vite de int stesse che lu vîf, lassant sul teritori olmis di culture che lu identifichin.
Culture e Nature duncje come unicum, elements che a somein lontans ma che a finissin par leâsi e completâsi, fasint nassi une identitât tipiche. ■
Christian Romanini


text:
INTERNAZIONÂL - Il Dalai Lama in Friûl
Ai 22 e 23 di Mai, Tenzin Gyatso, Dalai Lama XIV e premi Nobel 1989, al à fat visite in Friûl, a distance di 5 agns de sô ultime volte.
Vie pai incuintris publics e risiervâts, il Dalai Lama al à incuintrât ancje i rapresentants des istituzions. La prime dì al à ricevût ancje une bandiere dal Friûl dal President de Provincie di Udin Pietro Fontanini che al à vude ocasion di declarâ «Rispiet par dutis lis minorancis dal mont», marcant rispiet pai dirits linguistics dai furlans, come par esempli la necessitât di vê il Messâl par furlan e lis trasmissions in lenghe furlane su la emitent di Stât.
«La grande lezion di dignitât dal Dalai Lama e à di coventâ a rinfuarcî in nô furlans il coragjo riafermâ ce che al è za ricognossût su la cjarte, par che nol resti letare muarte» al à ribadît Fontanini.
La seconde dì, in ocasion dal incuintri cui students universitaris, la retore de Universitât di Udin, Cristiana Compagno i à regalât un pâr di scarpets di velût ros. ■
Redazion


text:
GRIGNEI DI STORIE. La impuartence di un non
Il non dal armaron al ven di “crodince”. Ven a stâi il “crodi”. Crodi in alc, o in cualchidun. E no si pues mai crodi di bessôi. Bisugne jessi insieme, par condividi. La lenghe francese par definî la credince e dopre un non che nus jude a capî miôr il so significât ancje te culture furlane: “creance”. Lu vin ancje nô, stes non, e il so leam cul mobilut de cusine al è cetant fuart e plen di sugjestions che si inmanein cu la nestre sensibilitât plui antighe e lontane tal timp. Te Ete di Mieç, la creance e veve a ce fâ cul cerçâ, ven a stâi cussì si definive la prime cerce di un vin, o di un plat, par vê la sigurece che al fos bon, san, cence velens, che nol fasès mâl a dinissun di chei che a varessin vût di mangjâlu insieme, dopo, plui tart, cun ce che al restave. Une azion impuartantone duncje, destinade a un servidôr, a un valet di provade fidance denant dal so signôr. A vignivin clamâts scalcs, o copîrs, chescj valets. Ancje il patriarcje di Aquilee a ‘nt veve une schirie, e dai plui rinomâts in Europe par elegance, sapience e capacitât di scuvierzi il mâl, se al jere scuindût di cualchi bande, intun tocj colorât o jenfri il pevar di un savôr. E ce che si veve cerçât e validât come bon al vignive conservât intun armaron sigûr, di dulà che si sarès podût cjapà sù a la bisugne ce che al coventave e cence pôre di lâ incuintri a brutis sorpresis.
L’ARMARON DE “CREANCE”_ Plui di un camarin, plui de cantine, al jere il cûr morâl di une cjase: bisugnave che al stes intun lûc fresc e sut. Nol veve di vê clâfs, parcè che si basave su la fiducie. Al jere il spieli perfet di ducj chei spazis comunitaris che a àn caraterizât te storie la nestre int contadine. Parcè che la credince in cjase e puarte cun se il stes significât de comugne pe comunitât dal paîs, là che ducj a puedin menâ a passon il besteam, o lâ a bruscjâ lis fratis. Come il poç da la aghe o il for par cuei il pan, la arie, il curtîl, o il sotpuarti, là che a son poiâts i imprescj di vore che si podin cjapâ sù cuant che al covente, cence permès, parcè che a son un ben di condividi insieme.
LASSÂ LA CREANCE_ Di in chê volte si dopre il mût di dî “lassà la creance” tal plat, cuant che la porzion no si le finìs dute intune volte, ma alc al reste, par dopo, par chei altris, che magari a podaressin zovâsi di tante gracie di Diu in gjonde, cence pinsîrs, come che o vin fat ancje nô. E vuai a spaçâle, o piês a fiscâle cence preocupâsi di nissun, pensant dome ai siei fats. A ognidun il so, cence esagjerâ, te misure che e covente. Lis maris a fasin cussì fintramai al di di vuê cui lôr fruts plui picinins. A cercin prime lôr la sope, par che no seti masse cjalde o masse frede, o pôc sauride o, piês, fraide. Ancje la love, che e je une love, si compuarte tal stes mût cui siei piçui. Al è un mût di fâ ancestrâl, peât al snait dai nemâi sociâi, chei che a vivin in grup cun chei altris, condividint insieme tant il pericul che il gjoldi.
DAL NON A LA AZION_ La azion di cerçâ la creance e je la base di une altre peraule straordenarie e uniche inte nestre lenghe, il “screâ”, che e je plui antighe di “disniçâ”. Plui sacrâl, e je peade a une fede in chei altris che insieme cun te a formin une comunitât. La famee par prime, ma ancje il grup dai confradis di une cualuncue fradaie, sedi religjose, o di lavôr, o di ideâl, di lote, di migrance, di venture. Vivi “cence creance” duncje al reste un judizi morâl fuart e sevêr. Chel che nol condivît la sô creance cun chei altris, che nol lasse nuie a disposizion dai siei fradis tai scansei de credince, al reste duncje un “malcreançât”, un che al à pierdude par simpri la educazion o piês no la à mai cognossude. Un cence culture, un ‘sâf, disfaçât e cence misure, che nol è fat par condividi insieme a chei altris un progjet di vite, une sperance. Un che al è miôr no fidâsi di lui: bandît, brigant e lari.
TIMPS PASSÂTS, TIMPS CHE A TORNARAN_ O vivìn intune societât là che creance e credince no son plui di mode. Dut al à di jessi consumât ae svelte, tant il timp che il vivi, masanant rispiet, fiducie e dignitât. I mobii des nestris cusinis a son elegants, funzionâi, nets e cence anime. Come lis nestris zornadis. A son plui di bielece, stant che a son simpri di mancul chei che a vivin in cjase, doprade dome par durmî. La puce di cheste crisi nus fâs pôre. Forsit par vie che no savìn plui distingui il profum che e à la robe che si rive a meti in bande par chei altris. O vin dismenteât che il ben di ducj al vâl cetant di plui dal privileç di pôcs. Ma in gracie de miserie che e bat su la puarte, si stin inacuarzint une volte di plui che meti insieme al jude a superâ ancje lis situazions piês. E cussì al tornarà il timp des credincis. In plui di cualchi cusine a tachin bielzà a fâ biele mostre di se. Magari dentri in cualchi vecjo scansel o rivarìn a cjatâ fûr ancje un tic di chê Creance che o vin dismenteât tra il pestel dai savôrs e il masanin dal cafè. ■
ANGELO FLORAMO


text:
GRIGNEI DI STORIE. Une culture cressude modon su modon
Meti lis mans te cree e je une esperience sensoriâl totâl. Une gjonde arcaiche, anzit no, di plui, ancestrâl. Tal prin moment ti somee di sporcjâti, di impantanâti fin tal comedon. La “culture” e prevâl ancjemò su la “nature”, e tu as pôre di fâ cualchi dam. Come un frut che al zuie cul paltan e di un moment a di chel altri al spiete la vosade de mari. Ma subit dopo, la sensazion e gambie. La nature e tache a vinci cul so leam cu la Antighe Mari, e si sint un grant plasê a slichignâsi, specie cuant che la lacje e jentre cul so paltaniç, umide e clipe, jenfri i dêts. E cuant che la materie si fâs plui penze, alore al sucêt un piçul meracul: la tô man e devente buine di regalâ une forme, un profîl, une anime a ce che prime al jere dome un scliç di arzile: un plat, un vâs, une anfore, un pipinot o un modon. Straordenarie la assonance cu la flôr dal pan. Pan e Modon a nassin insieme. A son fradis, zimui. A vegnin impastâts cu lis mans dal om. E cul so sudôr. Cuets intun for. A tegnin tal cûr ducj e cuatri i elements dal mont: la aghe, la tiere, il fûc, l’aiar. Pan e Modon a fasin la anime de Cjase, il so profum, il so colôr. Il so calôr. A disegnin la sigurece de protezion e de abondance.
POLEÂ MESOPOTAMIC_ Plui di cuatri mil agns fa, si pense che i prins impascj di cree, paie e aghe a vedin preparât il prin modon de storie, in Mesopotamie, e plui precisementri a Ur, forsit la citât plui antighe dal mont, tirade sù dai Caldeos, propite dongje la bocje dal Tigri e dal Eufrate. E di li, la tecniche si sarès difondude vie pal Orient, in Egjit, a Crete (un non che al è dut un program), in Grecie e vie indevant. In dutis lis mitologjiis antighis, si cjate un Diu che al impaste il Mont zuiant cu la cree. Ancje par chest, la vôs “creâ” e ven di chel stes significât. La lenghe furlane – no mi pâr che a setin altris lenghis a vê mantignude la stesse etimologjie antighissime – e conserve su chest cont une vôs bielissime: “poleâ”, ven a stâi doprâ il “poleâr” par dâ une forme, par inspirâ une anime a la cree che pôc prime e someave muarte e cumò e cjape vite. E di li a dut ce che e compuarte une azion peade al fâ, al costruî, al modelâ cu la sapience des mans e dai siei dêts. Te nestre storie di popul, o sin stâts famôs e ricercjâts lavoradôrs ator pal mont par cheste sapience dute inteletuâl che si impaste insieme cu la fadie des mans.
BINOMI NATURE E CULTURE_ Propite li, la Nature si incuintre cu la Culture, sdrumant chê stupide contraposizion fra il lavôr manuâl e chel inteletuâl, une invenzion dai sorestants che a volevin dome comandâ cence lavorâ, progjetâ e no sporcjâsi lis mans. I fornasârs furlans dal Votcent e dal Nûfcent a jerin clamâts in dut il mont par pandi la lôr sapience tal fâ “scudielis, planelis o modons”, come che si cjante cu la malinconie de vilote. E no je stade dome une storie di fam, di migrazion, di sfrutament e di miserie di bintars sledrosâts dal mâl di un vivi disperât e zingar. Sigûr ancje chê, pe durece dal lavôr che dispès al obleave ancje i fruts a bandonâ la famee e lâi daûr a un capocjat che ju sfinive e ju consumave di berladis e di pidadis e di blestemis, a un ritmi di produzion disumane e bestiâl. Che plui di cualchi volte ju à copâts. Ma in chel cjamp alì, i Furlans a àn ancjemò une volte dimostrade une passion cuasi religjose pal lavôr fat ben, inmaneât su di une tecniche cetant inovative pe tecnologjie doprade, reclamade pardut come esempli di modernitât e di braure. Come che a àn dimostrât l’an passât chei bulos dal circul culturâl “El Tomat” di Buie intune mostre memorabile, ven a stâi “Uomini, macchine e argilla”, tirade sù come suaze pe presentazion dal biel e documentât lavôr di Laure Nicoloso e di Dree Cattarino “Fâ modon a Buie”. Un libri dut di gjoldi e di meditâ.
LAVÔR DI MAN, NOL È DI VILAN_ Par no fevelâ po des piçulis impresis artesanis di muredôrs e impresaris nostrans che in FrancIe o in Svuizare o in “Lussimpon” a àn tiradis sù cjasis, palaçs, paîs, fin al disastri dal taramot, cuant che ancjemò une volte la linfe dai modons ju à reclamâts indaûr a cjase lôr, regalant une sperance di rinassite ae nestre Tiere, cussì tant devastade e pierdude. E vuê o sin dentri intun altri Taramot, forsit plui preocupant di chel dal ‘76. I economiscj a disin che il segnâl plui evident di une crisi economiche si lu viôt propite te edilizie, se e je vivarose o ferme. Se no si domandin cjasis al è il segnâl che ancjemò no je riprese. Ma provait a zirâ pai nestris borcs, massime in perifarie. La betoniere tai curtîi e zire come la gorlete di une mari di famee puare che no pues puartâ il frut dal sartôr par comprâi un vistît gnûf, ma che e lavoruce di un continui su chel vecjo tant che al devente ancjemò plui biel di prime. Chel mâl antîc e nobil di fâ e di disfâ, di comedâ, di rangjâsi, chi di nô si lu lei ancje in dì di vuê, tal mieç di chest sdrondenament devastant de economie globâl, te tasse di modons tirade sù tra l’ort e il box dai imprescj. Dal sigûr, nol è il segnâl che o sin fûr dai fastidis. Chel no. Ma che o savìn rangjâsi cul pôc che si à, chel sì. Cirint di no pierdi mai la dignitât. La dignitât che e sporcje lis mans cu la cree, vuê come cuatri mil agns fa. Parcè che la Storie nus à insegnât, in cuintritindince universâl, che lavôr di man – chi di nô – nol è par nuie lavôr di vilan! ■
ANGELO FLORAMO


text:
CJARGNE VIVE. Sul fîl tra inovazion e tradizion
Fin di piçule Chiara Banelli e à vude la passion dai vistîts e dal cusî. Finidis lis mediis e je lade al ISIS D’Aronco di Glemone indulà che e à podût coltivâ cheste passion. Tal 2007 e à partecipât pe prime volte al concors di mode di autôr a Lignan, rivant seconde inte categorie dai students. Chest al è stât il prin pas intal mont de mode, une ocasion che i à viertis altris puartis. Di fat, tai agns a vignî e à podût cjapâ part a altris concors: a Salerno intal concors nazionâl SMAC (rivade seconde), a Firenze te Fuartece da Basso (e à imbastide une sfilade personâl), a Stintino, a Matera, intal Premi Mode citât dai claps.
Chiara si è cjatade cussì a confrontâsi cun grancj professioniscj talians (ducj plui grancj di etât) e a puartâ a cjase diviers premis e, soredut, tantis sodisfazions. «Mi plâs, intai miei vistîts, messedâ il stîl tradizionâl cun chel moderni», e conte la zovine di 23 agns. «Ducj i miei vistîts a àn un alc di cjargnel. Par rivâ a chest, o ai fatis diviersis ricercjis, o soi lade a viodi il museu di Tumieç, o ai let cetancj libris par capî cemût che une volte a vignivin fats i vistîts». Cuant mai un pâr di scarpets isal stât imbinât a un costum di bagn se no inte linie dai costums ideade di Chiara?
Lis ideis a nassin e a cjapin vite inte cjase di Chiara, a Treli di Paulâr: «Cuant che mi ven la ispirazion, mi met a disegnâ e po o tachi a meti adun; mi capite di fâ modifichis ancje cuant che il vistît al è sul figurin… di dì e di gnot…»
In Cjargne e à partecipât a tantis mostris: la plui impuartante, “Tra le pieghe della moda”, e je stade fate a palaç Frisacco di Tumieç, indulà che e à cognossût il mestri Pino Grasso, un ricamadôr che al fâs vistîts par Dolce e Gabbana, Armani e dutis chês grandis firmis.
Chiara e je di pocjis peraulis, ma a cjacarâ a son i siei vistîts curâts intal detai plui piçul. Cjalant al doman, Chiara e dîs «O voi biel planc, passut dopo passut, ce che al sarà al sarà: no vûl fâ cjistiei di cjarte… ».
Par cui che al passone su internet, si pues lâ su Youtube e viodi lis sfiladis di mode di Chiara Banelli. ■
Marta Vezzi


text:
Archive for the ‘Ferâl’
Avost, timp di feriis e di polse; timp che ancje i nestris emigrants furlans a tornin dongje cualchi zornade tal lôr paîs a respirâ un fregul di aiar di cjase. Culì pre Antoni al pense ai missionaris furlans che a àn emigrâ, a son partîts pal mont plui che a fâ i colonizadôrs e a [...]
Posted on on Agosto 29th, 2012 in
2012, Articoli, Avost, Ferâl |
No Comments »
In Jugn la scuele si è sierade e cun Lui lis ativitâts culturâls e sociâls a son fermis, lis vacancis a son a pene tacadis. Insegnants, mestris, professôrs, inteletuâi, predis, students a àn dut il timp par pensâ. Ur lassin chest articulut di pre Antoni di lei e meditâ in chest lunc timp di polse [...]
Posted on on Luglio 13th, 2012 in
2012, Articoli, Ferâl, Lui |
No Comments »
Ancje chest an l’Udin al è rivât a fâ un bon campionât di balon, cun grande sodisfazion di tancj sportîfs furlans. Cence gjavâ nuie ai passionâts, al è just ancje fâ cualchi resonament che nus puarti a problemis plui sostanziâi. In chest pre Antoni nol pierdeve ocasion. Cualchi probleme di 30 agns indaûr al è [...]
Posted on on Giugno 29th, 2012 in
2012, Articoli, Ferâl, Jugn |
No Comments »
Il mês di Mai, pai furlans, prime che al mês dal rosari e a la madone, al puarte il pinsîr al taramot. 6 di Mai e reste une date storiche pe nestre tiere e pal nestri popul. E segne il prin e il dopo. Par tantis resons il Friûl di prime nol è stât il [...]
Posted on on Maggio 16th, 2012 in
2012, Articoli, Ferâl, Mai |
No Comments »
A son 5 agns che pre Antoni nus à lassât. Il ricuart in chei che lu àn cognossût al è ancjemò vîf e profont. I tancj che no lu àn cognossût di vîf si son svicinâts a lui dopo muart cjapant in man i siei libris cun tant marum e displasê di no vêlu cognossût [...]
Posted on on Aprile 12th, 2012 in
2012, Articoli, Avrîl, Ferâl |
No Comments »
O pensi che nol sedi popul che nol vedi sgarfât te sô storie par cirî cualchi simbul, cualchi fat, une date particolarmentri significatîfs, emblematics e iluminants vivûts come riferiment di dignitât, di libertât e autonomie. Pal nestri popul lu veve capît benon pre Checo Placerean che al à vude la intuizion di riclamâsi ai 3 [...]
Posted on on Marzo 20th, 2012 in
2012, Articoli, Ferâl, Març |
No Comments »
Il prin dal an al è mancjâ il vescul bons Fredo Battisti, nus pâr just che ancje la Patrie e ricuardi cheste persone che culì in Friûl e veve fat un biel toc di strade. Di fat al veve direzude la glesie di Udin dal 1973 al 2000: 27 agns di pontificât, no son pôcs. [...]
Posted on on Febbraio 15th, 2012 in
2012, Articoli, Ferâl, Zenâr-Fevrâr |
No Comments »
Mandi, pre Checo, vôs dal Friûl!
Mandi om che tu âs incjarnât inte tô vite dut ce che di plui grant e gjenuin, e ancje di scart, il to e nestri popul al puarte intorsi. Se ogni om al à une so filusumie, un so naturâl un so “habitat” culturâl che i dà savôr e che [...]
Posted on on Dicembre 16th, 2011 in
2011, Articoli, Dicembar, Ferâl |
No Comments »
I esperts a disin che la religjon e à tacât a cjapâ pît cuant che l’om si è sistemât tun lûc stabil e li al à sistemât ancje i siei muarts. Cence volê ridusi dute la religjon a une dimension cimiteriâl, al è evident che la cuistion di fonde e reste simpri chê de muart. [...]
Posted on on Novembre 9th, 2011 in
2011, Articoli, Ferâl, Novembar |
No Comments »
Cence volê lâ a scomodâ Esopo che al jere de idee che campagne o citât no jerin la stesse robe nancje pes surîs, o scugnìn ameti però che, te storie dal om, si à simpri vude cheste rivalitât che no je dome di bêçs o di comoditâts o di luianiis che no tegnin il pont. [...]
Posted on on Ottobre 13th, 2011 in
2011, Articoli, Ferâl, Novembar |
No Comments »
Un plevan des mês bandis si cjatave une vore ben cu la superiore, in sens spirtuâl naturalmentri, e al jere su lis spinis parcè che la regule e diseve che, spirât il secont mandât, la superiore no podeve restâ cun chês stessis muiniis. Dopo tant pensât e tant preât, chel plevan al à vude l’ispirazion [...]
Posted on on Agosto 15th, 2011 in
2011, Articoli, Avost, Ferâl |
No Comments »
La ocasion uficiâl e jere di ricuardâ i 16 secui dal prin Concili di Aquilee (381) e i 6 secui de muart dal grant legjisladôr Marquart di Randeck, patriarcje de Patrie (1381). Ma la int e je vignude, o crodìn, par altris conts. Parcè che Aquilee, centenaris o no centenaris, e clame, e la int [...]
Posted on on Luglio 15th, 2011 in
2011, Articoli, Ferâl, Lui |
No Comments »


text:
LADINIE. Ce meti sù?
I popui ladins, come ducj i popui dal mont, a àn i lôr costums tradizionâi. Metiju sù nol è dome un vistîsi, ma al è un rituâl che al incjarne un messaç di identitât e partignince a une culture e a une tiere.
PAI LADINS DOLOMITANS_ Il costum ladin, preservât gracie al interès di cualchi storic dal Votcent (come Josef Moroder Lusenberg e Jan Batista Alton), di regule al veve di sedi metût intor dome de int dal puest e cusît dome de sartore dal paîs.
Te Val Gardene a son fuarts i riclams spagnûi e portoghês, par vie dai contats cui marcjadants rivâts ta chês valadis a sgambiâ i lôr prodots. Lis feminis maridadis a àn un façolet zâl, chês ancjemò di incjasâsi ros.
I oms maridâts, invezit, a doprin une cjamese a rosis sot des tiracjis verdis, chei no sposâts le àn rosse. Elements distintîfs: il cjapiel neri, che ducj a metin tal dì di fieste (”cneidl”), il mantel neri (”bagana”) e pai oms la cinture di piel cui ricams fats cun plumis di code di pavon.
Tal Fassan il vistît di om al previôt bregons di piel o lane neris o maron, luncs fin tal zenoli, un bustin ros, une cjamese di lin blancje, une golarine di sede, gjachete nere, cjalçuts blancs, cinturon in piel ricamât o une fasse blancje, il cjapiel o la barete di pelice, e in vite une cjadene di monedis di arint. La femine fassane e à une vieste clamade “camejot” cun bustin ros, vert, blu o viole e largje cotule di lane a pletis nere o bordeaux o maron o vert scûr o blu, la passemanerie dal bustin e de cotule di sede zale o di curdelis doradis, la cjamese blancje, dacuel e mudandons di picet, sotvieste blancje o rosse (pal invier), grimâl in mussule a rosis, cjalzetons blancs, curdele di rosis in vite, spilis di arint tai cjavêi o pietin cun perlinis e rincjins di corâl.
Tal Belumat i colôrs dai costums a son chêi des monts: il maron dal len o il verdon dal muscli pai bregons di fustagn. Pes feminis la cotule nere e fâs contrast cu lis sflandorosis fantasiis dai façolets e lis maniis a buf des cjamesis. Il façolet al va metût sul cjâf in glesie o su lis spalis pe fieste o i dîs di vore. Tai pîts, “skarpecs” di vilût neri o la “dambra” (un çucul di len e ponte in fiêr).
(rielaborazion da D. Bindi-Mondaini, I costumi della Val Gardena, Mezzolombardo (TN), 1995; C. Conta, M. Chiocchetti, Gran Festa da d’Istà - Fascegn: n viac te la storia, 2004; C. Zoldan, Il costume popolare della provincia di Belluno nell’800 e inizi 900, in “Bellunesi nel mondo”, mensile dell’Associazione Bellunesi nel Mondo. XI (1986), XXII (1987), XXIII (1988).
IN FRIÛL_ Di costum furlan di fevele fin dal Cincent, ma lis primis regjistrazions a vegnin fatis te ete di Napoleon. Vie pal Fassisim l’interès pal costum al à un savôr dut nazionalistic e lis ricostruzions di diviers modei no corispuindin dispès al vêr. A son Lea D’Orlandi, Gaetan Perusini e Michêl Gortani che a vierzin la strade a un studi plui precîs.
Il costum popolâr furlan al jere di solit cusît in cjase. Dome i tocs plui rafinâts come i façolets, i picets, lis passemaneriis a vignivin comprâts a Vignesie o Udin o Triest o in Austrie.
Il vistît di femine al è fat di: cjamese, cotulesot, cotule fintremai tai pîts, corpet, grimâl, cjalcis (blancjis tai dîs di fieste e coloradis pai dîs di vore), tai pîts dalbidis di len cu la ponte di corean (”train”) o fier (”glacins”) di invier e pal rest dal an scarpets, tor dal cuel golainis o figuris de Madone o un toc dal Ceri di Pasche o un ramut di ulîf benedet involuçât tune stofe, il façolet pes spalis o pal cjâf a seconde des ocasions (uniche ecezion a Davian, là che ancje la femine e à un cjapiel di paie insiorât di vilût o stofe a rosis). L’om al met sù, invezit, un crosat, gjachete, bregons fin tal zenoli, façolet tor dal cuel, cjalcetons blancs, scarpis, cjapiel di feltri o paie. Il corpet si clame “cassin piçul” se al à lis tiracjis, “cas grant o casson” se al è “a zîr” e cence maniis o cun maniis di lane di stacâ cuant che al covente. Il dut al è sempliç, ma si puedin zontâ particolârs elegants come i botons o i ricams o i picets di uncinet.
(trat di: C. Romeo, Il costume popolare, in F. Vicario (a cura di), Nuove lezioni di lingua e cultura friulana, n. 7, Società filologica Friulana, Udine 2006, pp.41-78)
TAI GRISONS_ Il colôr dominant dal costum di om al è il blu: si lu note tai vistîts dai musicants, ben diferents di chei ros doprâts te culture walser che e vîf tal stes Cjanton svuizar. Il blu al è ancje il colôr des cjamesis di contadin che pal solit i fruts e metin sù te ricorince dal Chalandamarz il Prin di Març, la fieste de fin dal Invier. Invuluçâts cuntun façolet ros tor dal cuel o dal cjâf, a van ator a cjantâ rimis antighis par dâ il benvignût ae Vierte. Lis frutis a àn la vieste rosse e nere. ■
Ilarie Colùs


text:
LA FABRICHE DAI… LIBRIS. Erotisim e ironie di Francesca Gregoricchio
Di sigûr un libri di contis erotichis, scrit di une femine, par furlan, al pues jessi une robe une vore intrigose e no dome pal panorame editoriâl locâl. O stin fevelant di “Ses & barete” di Francesca Gregoricchio, a pene vignût fûr pe cjase editore KappaVu.
Si trate di un librut di vincj contis curtis dulà che la umanitât a ven viodude doprant une prospetive particolâr, di simpri presinte e fondamentâl te vite di ognidun ma che par secui e je stade tignude platade e vissute in maniere frustrade, ven a stai il ses.
Par frontâ cheste opare la autore e à fat une schirie di sieltis interessantis. Par scomençâ chê de conte curte che si palese come une forme ideâl par l’obietîf dal libri. Ogni storie e finìs cul jessi une pinelade di un cuadri unitari, esplorant un dai diviers aspiets dal rapuart de umanitât cu la sessualitât, passant dal plasê aes pôris, de tenarece aes frustrazions.
Un altri probleme frontât al è stât chel de sielte dal regjistri linguistic di doprâ. La Gregoricchio e dîs te prefazion di vê doprât il furlan «parcè che e je une lenghe ancje di tiere e di sanc», dut câs la scriture, te sô aparente semplicitât, e je une vore fine, elegante e soredut misurade, dulà che ancje lis realtâts plui picantis e lis descrizions plui crudis, che no mancjin, no deventin mai triviâls.
Il mieç doprât par tignî adun il dut al è chel de ironie, «mi plâs mateâ cu la idiozie dal gjenar uman» e zonte la autore. E je une version moderne di chê ironie popolane furlane, disincjantade e sclete, che, spes filtrade di mentalitâts repressivis, no simpri e je rivade a espression leterarie.
Il dut al è saurît, in maniere implicite, di un pont di viste feminin, che al dâ une vision dal dut particolâr al rapuart ses-podê, o se si vûl ses-predominance, cussì presint te nestre societât.
No sin plui tal opressîf sîscent des poesiis erotichis clandestinis di Eusebi Stella, o vin ancje za patît la trasformazion antropologjiche pasoliniane sucessive ae disparide de societât contadine de sô “trilogia della vita”. Al è restât un mont disorientât cuntune umanitât stranide e “avonde fûr di gamele” dulà che il concet di normalitât, se al esist, nol è facil di determinâ.
In sumis a somein dome des contis scabrosis, scritis di une femine, par furlan, ma a son un alc di plui intrigôs. ■
Maurizio Biasizzo


text:
FRIÛL FÛR DAL FRIÛL. Pecjis friulvenetisjulianis
Diviersis realtâts associazionistichis si son lamentadis des nestris osservazions sul Friûl fûr dal Friûl, ancje cuant che o vin fat coments positîfs, cuasit che le vessin cun cualchidun. Nuie di personâl cuintri di nissun, mancjarès!
Ma se o viodìn che alc proponût al va cuintri l’interès dal Friûl, massime se al cjape dentri i dissendents di chei Furlans che “a son stâts libars di scugnî lâ”, alore o continuarìn a permetisi di fâ presint ce che seont noaltris nol cuadre, simpri cuntun voli furlanist.
O vin viodude une copie di un progjet, previodût pal mês di Lui, dulà che i obietîfs a son la cognossince de culture “friul-veneto-giuliana” e la cognossince de lenghe taliane.
Autôr di chest progjet clamât “Young Adults 2012″ al è l’Efasce (Ente Friulano Assistenza Sociale Culturale Emigranti - Pordenonesi nel Mondo).
Te descrizion dal progjet si fevele ancje de pussibilitât, pai partecipants, di cognossi realtâts produtivis economichis par un eventuâl lavôr (no savìn se tra chestis e je di meti ancje la visite al CittàFiera previodude tal program) e la riscuvierte des lidrîs storichis che a àn puartât a la emigrazion dai lôr antenâts. Su chest nuie ce dî, ma a proposit di lidrîs, no podìn no rilevâ une cierte contradizion tra storie, gjeografie e la definizion “friul-veneto-giuliana”: la regjon Friûl-Vignesie Julie e je nassude tal 1963 e buine part de emigrazion, ançje dal Friûl ocidentâl e jere stade ben prime. Duncje o podìn dî che, se si à di fevelâ di culture de emigrazion, chê e jere furlane arude.
E une considerazion ancje su la grande gole di insegnâ il talian: nissun al à voie di jessi cuintri dal insegnament dal talian ai dissendents dai emigrâts furlans, ma o savìn che a son za sogjets che a puedin fâlu (universitâts, la societât Dante Alighieri o altris ents che a son ben presints tai stâts forescj) e duncje chei ents furlans che si ocupin di programs pai dissendents dai migrants furlans a àn il dovê, almancul morâl, di permeti a cheste zoventût di cognossi la lenghe mari dai lôr vons. Isal un delit pensâle cussì? Po ben, o continuarìn a “pecjâ di furlanetât”, confuartâts ancje dal interès palesât dai zovins furlans pal mont. Che al stedi duncje trancuil Pieri Pittaro: “compagnots e gulag” no mancjaran di laudâ progjets in linie cu la difese de nestre identitât.
(viôt la recension di Blecs a pagjine 22 di cheste Patrie) ■
Redazion


text:
VIERTIDURE. E je ore di cambiâ il pat sociâl o il Stât
Interviste a Fidrì Simeoni dal Front Furlan, moviment politic indipendentist
Nus è capitât cualchi volte di viodi ator cualchi segn de vuestre presince (manifescj, adesîfs, volantins), ma se un us domandàs sclet cui che o sês e ce che o fasês, ce rispuindaressiso?
Front Furlan nol è un partît ma un moviment politic che no si ricognòs ni te diestre ni te çampe, ma dome tal so jessi un moviment di rapresentance par chei che si sintin prin di dut furlans. Par chel, e je une struture vierte a ducj chei che a son nassûts o che a àn sielzût di vivi in cheste tiere e che a vuelin miorâ la cualitât de vite, no dome materiâl ma ancje morâl dal Friûl. Nô no sin tant un moviment di filosofie e di peraulis, ma un grup di militance ative. L’obietîf primari al è chel di otignî la autodeterminazion de Patrie e di dutis li sôs comunitâts: rinegoziâ la presince dal Stât e otignî dutis lis deleghis, prin di dut chês fiscâls, e aministrâsi par cont nestri.
Sui vuestris volantins di denuncie si fâs il pêl al pulç, ma voaltris cemût si finanziaiso?
Nô si autofinanzìn al 100%. Lis jentradis a rivin prin di dut des donazions e dal tesserament, de vendite di cualchi gadget, e nus jude ancje le cuote che mensilmentri a versin i nestris elets. No vin altris jentradis fûr di chestis.
Di resint, un vuestri comunicât al è rivât a tantis clapis culturâls e associazions di chenti. Un comunicât politic che al propon une colaborazion. Parcè chest slargjâ?
Se i moviments e i comitâts a van indenant a lavorâ sparniçâts no je pussibilitât di rivâ a fâ nuie e si inçopedin un cul altri ancje tai piçui obietîfs di ogni dì. Nô o proponìn une struture indulà che ducj si cjatin ogni tant par scambiâsi informazions, esperiencis e par judâsi. L’obietîf al è meti sù une fuarce politiche indipendente, un sindacât teritoriâl par dutis lis comunitâts de Patrie dal Friûl.
Si sin mots parcè che ducj a spietavin che cualchidun al fasès il prin pas, e nô no sin int che e à pôre di meti la muse.
Tal incipit dal vuestri comunicât si lei clarementri che voaltris o poiais une posizion plui indipendentistiche che autonomistiche: puedistu sclarî miôr chest pont?
Il concet al è une vore sempliç. Cuant che si fevele di autonomie, si fevele di domandâi al Stât di rinunciâ a alc par dâlu al teritori. La indipendence invezit e partìs di un supuest difarent che al è chel dai dirits naturâi e inalienabii di un popul che al pretint di difindi e di tignîsi chestis sôs prerogativis.
Nô no volìn domandâi par plasê al stât che nus lassi i bêçs che i nestris lavoradôrs a produsin e che a vegnin puartâts vie in tassis. Nô o pretindìn che al vegni ricognossût che cheste ricjece e nas de nestre int e che jê e à di decidi là che a àn di lâ i prodots di tante fature. Il pat sociâl che al tignive in pîts la Italie al è rot: cuant che un stât al puarte vie plui dai servizis che al garantìs, e je ore di cambiâ o il pat sociâl o il stât.
Il 2013 e lis elezions regjonâls a son, clarementri, l’obietîf plui imediât. Cemût viodêso in chest moment la situazion politiche regjonâl?
Le viodìn tant mâl, ancje parcè che e je il spieli de decjadence taliane. Al è dut in man ai partîts che aromai si preocupin massime di cjapâ sù des nestris sachetis ce che ur covente a fâ sorevivi lis lôr struturis spropositadis e lis mil bocjis des lôr clientelis eletorâls. E par fâ chest, cence nissune distinzion, a àn dade prove di vendi la nestre tiere e scancelâ la nestre autonomie pûr di lassâ azion libare a grups economics e interès di ogni gjenar che a vegnin di fûr dal Friûl par sfrutâ tiere e int.
Pes elezions aministrativis che a son su la puarte, pensaiso di fâ alc?
Sì, ancje se la framentazion e la confusion che o stin viodint ator a riscjin di slontanâ la int ancje de rapresentance politiche locâl. O vin i fiers in aghe a Cervignan là che si presentìn cuntune liste autonomiste metude in pîts di nô. A Buie o darìn la poie ae liste storiche de autonomie locâl, di chês altris bandis o viodarìn se lis nestris ideis a cjatin cjase o pûr no. Nus displâs che ancje par chest zîr si resonedi dome par listis civichis, ma l’obietîf di gjavâ vie lis segretariis dai partîts al sarès za un bon risultât.
Agns fa, pre Bepo Marchet al disè: “mi alearès cun cualsisedi fuarce politiche, mancul che cui fassiscj”. Voaltris, cun cui no volaressiso vê a ce fâ?
Ricognossi i fassiscj in dì di vuê al è un pôc dificil, ancje parcè che cun ducj i zîrs di valzer che si viodin ator no si capìs plui se a son mai stâts pardabon fassiscj o dome gramule di fassiscj… Dit chest però, mi sint di dî che chei che a àn esprimût posizions centralistis e antifurlanis al è miôr che a stedin lontans.
Jentrìn un pôc miôr tal vuestri program. Za tal manifest dal Moviment Friûl dal 1968 si fevelave di servitûts militârs: podaressiso, in struc, dînus cemût che o rivaressis a rinegoziâlis?
Ancje chi e je dome une cuistion di mentalitât, là che ai furlans fin cumò si è fat crodi che a son inferiôrs a chei altris e che dut ce che al ven di fûr al è bon. Bon di ce? Par agns nus àn costruît une economie false, e cuant che a son lâts vie i alpins e l’esercit, paîs intîrs a son muarts. A Davian, i americans a spindin i dolars dentri te base, e a Rivolt i rimbors pai dams no rivin mai. In Gjermanie e in Sardegne a son rivâts a mandâ vie i americans, dome par une cuistion di opinion publiche e di pression sociâl. No crôt che in fonts i furlans a sedin tant diferents di todescs e sarts. Ur mancje dome la rapresentance politiche.
Al pont 6 dal vuestri document, si fevele di difese des lidrîs storichis di cheste nestre tiere. A mi però, mi è parût contraditori lei i vuestris documents publics dome in lenghe taliane. Si puedial difindi une peculiaritât linguistiche cence doprâ la leghe che si vûl mantignî vive?
Chi e je dome une cuistion di mieçs, ancje parcè che ce che si rive si lu fâs ancje par furlan. Il probleme al è che no vin avonde risorsis, prin umanis e dopo economichis, par rivâ a tignî in pîts la comunicazion che e varès di jessi bilengâl. Se o rivarìn a cressi chel tant di vê il personâl par voltâ in simultanie e i fonts par tornâ a fa il sît internet in dople version (e dople spese), lu fasarìn a colp.
Fin cumò, la sielte e je stade se rivolzisi dome a chei che a lein il furlan o a ducj. O vin avonde umiltât par ricognossi che, piçui come che o sin, o vin bisugne di fâsi capî di ducj. ■
Mauro Della Schiava


text:
FRIÛL FUR DAL FRIÛL. Un Friûl autentic di chê altre bande dal Mont
In Friûl e je rivade la Vierte e cu lis cisilis ancje il sut. Un sec che no si viodeve da agns, ma graziis ai consorziis di bonifiche e ai sistemis di irigazions, i dams in agricolture a saran limitâts. Di chê altre bande dal Mont in Argjentine son i mês da la Sierade e cun jê grant al è il lavôrs e bielis a son lis fiestis par la vendeme.
I nestris furlans di Argjentine che a vivin ta la provincie di Santa Fè a son grancj produtôrs di vin e brâfs agricoltôrs, par chest la Regjon Autonome Friûl-VJ, la Provincie di Gurize, l’E.R.S.A., i consorzis di bonfiche da la Planure dal Lusinç e da la Basse, la federazion regjonâl da lis bancjis di credit cooperatîf e “Ente Friuli nel Mondo” a son daûr a promovi un progjet di cooperazion internazionâl pal disvilup di un sisteme di irigazion similâr a chel dal Friûl e par fâ cognossi il model da lis bancjis di credit cooperatîf. L’Assessôr Regjonâl a la Agricolture Claudio Violino al à volût viodi di persone cemêt che e jere la situazion socio-economiche e culturâl dai nestris furlans di Argjentine e tal mês di Març al à incuintrât là vie lis associazions dai furlans di Buenos Aires, Avellaneda di Santa Fè e Colonia Caroya. Doprâ il “canâl” dal associazionisim furlan par difondi i prodots tipics e la culture furlane al è tra i obietîfs che a àn viodût in acuardi sedi l’Assessôr che i presints. Fuarte e je la volontât dai furlansargjentins di viodi rinfuarcide la lôr cognossince de lenghe furlane midiant di Internet, i scambis di zovins, lis manifestazions culturâls ma ancje lis consulencis di caratar tecnic tant che la tutele dal salam di Colonia Caroya, il plui famôs (e furlan) di Argjentine, prodot di cualitât ma che al varès dibisugne di un dissiplinâr simil a chel dal persut di Sant Denêl o dal Montâs. Ta la colonia caroyense fondade tal 1878, tra cjars parecjâts, cjants, specialitât alimentârs, ricuarts e storiis, miârs di furlans a àn partecipât a la fieste de ue. Fuarte la emozion dal Assessôr Violino che al à declarât: «E je pardabon une fieste di no pierdi e che ti fâs sintî di jessi tal Friûl plui autentic». ■
Daniele Martina
_____________________________________________________________________
LA SGRIFE - VONDE! VONDE! VONDE!
Pieri Villotta al è stât nomenât vicepresident vicjari di “Ente Friuli nel Mondo”. I augurìn bon lavôr, parcè che a ‘nt varà une vore! Sperìn che al rivedi a frenâ la talianizazion dai fogolârs stant che ai 14 di Març al è stât screât il “Proyecto Viva Italia: curso de italiano” tal “Centro Friulano” di Colonia Caroya” (http://www.friuli.org.ar/italiano.html).
_____________________________________________________________________


text:
CJARGNE. Invasion americane su lis nestris monts?
Des notiziis di stampe si lei che dentri l’an e varès di jessi trasferide de Gjermanie la 173e Brigade di Fantarie aviotraspuartade USA inte caserme Ederle e te gnove Base Dal Molin di Vicence. Conseguence: dibisugne di gnûfs spazis pal adestrament dai passe 4 mil militârs parecjadutiscj che a varessin di rivâ tra Friûl e Venit. Di fat, il Comant militâr USA pe Europe al à domandât al Guvier talian di doprâ gnûfs poligons di esercitazion, un di chescj al pâr che al sedi chel de mont Bivare che al cjape dentri i comuns di Fors Disore e Disot, Sauris, Prât, Davâr e Soclêf.
Za tai agns ‘70 e jere la intenzion di slargjâ chest “cjamp di zûc” pai militârs ma il grant moviment popolâr metût in vore le à fermade. «E je cressude la sensibilitât pal ambient di bande di ducj i citadins. Nô a Sauris o vin di simpri domandât di gjavâ dal dut il poligon – al dîs intune trasmission radio il sindic Stefano Lucchini –, soredut in cheste zone classificade tant che Sît di Interès Comunitari de Union Europeane pe ricjece uniche di flore e di faune. A vuê, ni jo ni chei altris comuns interessât o vin ricevût nuie di uficiâl.»
«Nô – e conte Ira Conti dal comitât interregjonâl “PerAltreStrade Dolomiti” – o vin savût de gnove di un articul sul Gazetin di Avost dal an passât. O speravin che al saltàs fûr alc di plui, che i politics e i aministradôrs si fasessin sintî. Passât cualchi mês, o vin cjapât contat cuntun gjornalist di un cuotidian locâl che al à dât une vore di spazi ae vicende. Chest al à puartât ancje une reazion contrariade des istituzions, e nuie altri. Ma parcè, nô sempliçs citadins, vino simpri di jessi cjaçadôrs di informazions? Il comitât PAS al à cjapât contat cui elements dal ex comitât ‘Via le bombe’ di Davian e cul ‘No Dal Molin’ di Vicence. A pene che o varìn cualchi element in plui si movarìn sul teritori cun assembleis popolârs. Cheste vicende nus insegne une robe: lis emergjencis segnaladis dai diviers comitâts talians no rivuardin dome i teritoris interessâts, ma a son dutis peadis di un fîl invisibil di interès platâts che a lein a strent politiche, lobbies dal ciment, sisteme bancjari finanziari, struture e industrie militâr. A somein robis lontanis di nô, int di mont; ancje chei falcons, che a svolin adalt e lontans intal cîl, ogni tant cun sveltece si sbassin a cjace di mangjative: a stan rivant ancje achì e a son in buine compagnie.»
Une difarence di sostance: i falcons lu fasin par vivi, chei ‘falcons umans’ lu fasin par interès, freantsi de int e dal teritori. Ma i ‘indians’ dal teritori no duarmin: a son atents e pronts a no dâle vinte! ■
Marta Vezzi


text:
PAGJINE TECNOLOGJICHE. Lenghis e codiçs
Probabilmentri zirant su Internet o vin sintût nomenâ i codiçs des lenghis, un teme che al sta deventant simpri plui impuartant cu la diffusion des tecnologjiis digjitâls e che al merte duncje un piçul aprofondiment. In curt, a son dôs lis organizazions che a stabilissin codiçs pes lenghis: ISO, che al è un organisim internazionâl che si ocupe di standard di ogni gjenar, e Ethnologue.
CODIFICAZION ISO_ Di ducj i standards definîts de ISO, chei che nus interessin cuant che o fevelìn di lenghis a son chei de famee ISO 639; a’nd esistin plui versions, la prime, clamade 639-2 e assegne a ogni lenghe un codiç di dôs letaris; in cheste liste a cjatin puest dome lis lenghis plui feveladis e par esempli nol è il furlan. Par lâ oltri, viodût che ator pal mont a son plui di sîs mil lenghis, tal 2007 al è vignût une estension clamade ISO 639-3: in chest câs lis letaris dopradis par identificâ une lenghe a son trê e pal furlan al è riservât il codiç “fur”. Chest, par esempli, al è il sisteme doprât tes traduzions di programs e tal specific ancje par definî lis edizions de Vichipedie, tant che se une lenghe no à un codiç ISO 639-3 no pues vê une edizion uficiâl de enciclopedie in linee. In cheste version lis lenghis cuntun codiç a son 7776, cuintri dome 464 dal standard precedent.
CODIFICAZION ETHNOLOGUE_ La base dal standard ISO 639-3 al è Ethnologue; cheste e je une publicazion di une organizazion cristiane, SIL International, che si ocupe di agnorums des lenghis mancul pandudis, cul fin di judâ la lôr difusion e tradusi la Bibie par chês che no àn ancjemò une traduzion. Cheste publicazion e conten par ogni lenghe un bon numar di informazions, partint dal numar di fevelants, lûc di difusion e classificazion fin ae condizion atuâl. Par ogni lenghe al ven definît un codiç SIL che al è stât po doprât come base dal standard ISO 639-3. Al è ancje interessant il criteri doprât di Ethnlogue (e po adotât ancje de ISO) su la distinzion tra lenghe e dialet: dôs lenghis a son lis stessis dome se doi fevelants a rivin a capîsi dome cognossint la lôr variant; un dialet invezit e je une variant locâl di une lenghe.
CONSEI PRATIC_ Par concludi, al è conseât di doprâ il codiç ISO in dutis lis gnovis aplicazions, ma in ogni câs pal furlan ancje il codiç SIL al è “fur”. Miôr evitâ di cirî di riferîsi al furlan cun codiçs plui curts come “fu”, che uficialmentri al rapresente la lenghe Fula, fevelade in Afriche. ■
ANDREA DE CORTE


text:
Cun Gjò Arnalt Baracêt
Cun Gjò Arnalt Baracêt,
ti ricuardìn cun tante stime come nestri colaboradôr e pe passion sclete
che tu âs metût tal impegn costant pe autonomie, dignitât e svilup dal Friûl.
Ti saludarìn pe ultim volte doman, martars ai 24 di Lui tal dopomisdì:
aes 2 e mieze li de cele mortuarie dal ospedâl di Udine
e pes 3 e mieze tal cimiteri dai Riçs pe cerimonie de sepulture.
MANDI ARNALT!
La ultime interviste di Arnalt sul nestri gjornâl (La Patrie dal Friûl - Fevrâr 2012 www.lapatriedalfriul.org/?p=8432)


text:
VIERTIDURE. La vôs di “In uaite”
La vôs dal Coordenament dai paîs taramotâts, ma ancje par diviers dopo che il moviment si jere sfantât, e jere “In uaite”, mensîl che dal 1977 al 1993 al à contât in direte la vite tes tendopolis, tes barachis, diret di Mauro Tosoni.
Cemût isal nassût “In uaite”?
«Si tratave di organizâ la comunicazion e la informazion dentri dal Coordenament e duncje la prime funzion dal gjornâl e je stade chê di “boletin des ativitâts”. Po dopo e je vignude ancje la fase de “cuintrinformazion” par vie che la stampe taliane/talianote e cirive di dâ une informazion “cloroformizade” cuant che invezit i problemis a restavin.».
Cemût jerial organizât?
«Si lu distribuive cuntune “difusion militante”, barache par barache. I prins numars a vevin une tiradure di 5.000 copiis e cul timp o vin rivât a vê ancje sui 900 abonaments, ancje se il gjornâl no si lu cjatave in edicule. A lis riunions a partecipavin cirche 30 personis che a vignivin un pôc di dut il Friûl: de Cjargne, de Colinâr, dal Friûl ocidentâl…».
Ce rapuart veviso cu lis istituzions?
«Ancje di critiche fuarte, par esempli la stesse gjestion “Zamberletti” no nus plaseve par vie che e jere masse centralistiche, cuant che par noaltris invezit al jere fondamentâl restâ suntun model plui “locâl”. Ma ancje se no sparagnavin nuie a nissun, o vin vûts ricognossiments che no si spietavin: par esempli, il stes president Comelli al è rivât a definî il nestri gjornâl “il sâl de democrazie”».
Ce evoluzion ise stade dopo de ricostruzion?
«Tal ultin “In uaite” e jere deventade la vôs dai moviments popolârs che a operavin sul teritori e duncje a partecipavin ambientaliscj, i grups che a contestavin lis servitûts militârs o la dighe di Pinçan».
Ce restial di chê esperience?
«Une maniere di fâ gjornalisim che a partìs dal bas, dulà che la protagoniste e je prin di dut e di ducj la int. La voie di fâ informazion critiche. La cussience che il popul al pues fâsi un gjornâl. Infin ancje la sodisfazion di cjatâ int che a distance di agns e ricognòs il nestri servizi a pro de comunitât». ■
Christian Romanini


text:
MEDITANTLIS TAL SO CÛR. Brutis realtâts
In chescj moments li che il gnûf guvier al à un andament plui che mai centralizât, si à la sensazion che la peraule “federalisim” no esisti plui e che la specificitât di une Regjon autonome e vegni vulintîr dismenteade. E cussì, intant che o pensi a la centesime bastonade che al cjape il nestri Friûl, ancje o continui a cjalâ a ce che al sucêt dulintor di me.
Cuant che o jeri frut, lant pal bosc, si podeve cjatâ dongje di un troi un côl di brene secje, fruçonade, cuntun va e ven di furmiis: al jere un furmiâr. Nô fruts, o cjapavin un stec e o foropavin il grum provocant dut un cuarantevot fra lis furmiis.
Cheste imagjin e je la burocrazie di vuê mai vonde passude di cjartis, di firmis e di documents; e aumentarà e e coparà i piçui; nus ridusarà a un grant furmiâr confusionât cun pendence a psicopatologjie coletive.
Cuant che o jeri frut o vevin daûr di cjase tun sierai il gjal e un pocjis di gjalinis. Ogni tant o cjalavi il cîl e o vedevi là sù i ucielats che a ziravin in cercli e a spiavin par plombâ jù a colp sore une polece. I gjalinârs e i lôr abitants a jerin vigjilâts speciâi di besteatis che a svolavin.
Mi somee che nô o sin compagns; o vin la leç de privacy, ma i controi, di ce che si sint, a aumentaran in dut e dapardut; il stât nol à stime di nô, no nus trate di citadins, ma di nemîs simpri pronts a imbroiâ. Lis gnovis leçs nus rindaran suspietôs ancje di chel che al vîf dongje, come ai timps di Ceauşescu in Romanie. Simpri plui spes si sint a dî: “No pues cjacarâ par telefon; si viodarìn; si sintarìn a vôs.” Al aumentarà il dubi che spiis scuindudis nus tignin di voli in ce che o fasìn, ce che o palesìn, ce che o telefonìn.
Cuant che o jeri frut, in primavere si leve pai prâts a cjapâ i grîs. Si jentrave cuntun frosc inte buse e si stiçave il gri fint cuant che al saltave fûr; si lu cjapave e si lu poiave tun vasut di veri o tune latine vueite di conserve; si poneve dentri dôs fueis di lidric e si le taponave cuntun tapon sbusât par lassâ cori l’aiar; o metevi il vasut sul barcon e o spietavi che il gri al scomençàs a cjantâ te sô preson.
Chel gri o sin nô. Mi è displasût sintî a pontificâ tai discors uficiâi che cumò ancje i puars a àn di parecjâsi a fâ sacrificis. I puars, i sacrificis ju àn simpri fats; al è in alt che no ju fasin mai. O sin ancje nô tun vasut che al deventarà simpri plui stret e la monede, fra tassis e benzine, e sglinghinarà simpri di mancul; ma nus spiegaran che al è biel continuâ a cjantâ.
Il furmiâr, l’ucelat e il gri: trê imagjinis di cuant che o jeri frut… trê brutis realtâts dal moment di vuê. ■
pre Tonin Cjapielâr


text:
DVD A FRIULIDOC. “La fabriche dai predis” a FriuliDoc
Vinars 14 di Setembar li dal Cine Centrâl
FriuliDoc 2012, grazie a la colaborazion dal Centri Espressions Cinematografichis, al ospite la presentazion dal dvd “La fabriche dai predis” di pre Antoni Beline.
Pai 5 agns de sô muart, La Patrie dal Friûl, Glesie Furlane e VideoTeleCarnia a àn volût memoreâlu cun chest video che al è la interviste di presentazion dal so libri che al à fat plui scjas.
Te videointerviste pre Antoni al fevele in struc dai contignûts e des motivazions che lu àn puartât a scrivi il libri omonim, ritirât subit dopo de metude in onde di cheste presentazion televisive, che in chest dvd e je te version integrâl inedite.
“La fabriche dai predis” e je un diari che al ricostruìs i agns de infanzie e dal ’seminari di pre Antoni, puartant esperiencis diretis e riflessions intimis.
Vie pe serade di FriuliDoc, che si tignarà li dal cine Centrâl in program aes 7 di sere di vinars ai 14 di Setembar, a intervegnaran pre Roman Michelot, president de Patrie dal Friûl e amì di pre Antoni Beline; Celestino Vezzi di VideoTeleCarnia e Dree Valcic, diretôr da La Patrie dal Friûl. ■
REDAZION


text:
LETARIS. A coventin doi partîts furlans
In Friûl a son tancj che a sintin a mancjâ un partît furlan: il pinsîr al va al Moviment Friûl, che però al è conzelât di vincj agns, e ai esperiments che a àn cirût di cjapâ il so puest.
Se si sint cheste mancjance al è parcè che si capìs che al Friûl i covente une espression sô, che no plei il cjâf aes segretariis dai partîts talians; però i esperiments “post-Moviment Friûl” a àn vût pôc sucès e, par puartâ indevant lis resons dal Friûl, tai ultins agns si à vût di cirî cualchi singul referent sensibil, ma elet tai partîts talians. A fuarce di vitis alc si à otignût, ma al è masse pôc: une politiche pal Friûl e vûl une altre strade.
Parcè i esperiments di partît furlan(ist) sono lâts pôc lontan?
Une reson e pues sei che fin cumò si à cirût di fâ partîts “di racuelte”, vâl a dî partîts che a rapresentassin il Friûl tal so complès, cence definîsi a clâr ni di diestre ni di çampe e acetant esponents, simpri autonomiscj, ma di plui impostazions ideologjichis.
Se al somee che cheste carateristiche e unissi l’eletorât, in realtât in Friûl lu à dividût: a son stadis simpri, te storie dal autonomisim furlan, barufis che a vevin di fonde ancje la diference ideologjiche tal stes partît. E l’eletorât devant des barufis si slontane, e se al viôt un candidât che al è autonomist, ma di une vision diferente de sô (a çampe o a diestre) al à cûr di no votâlu par antipatie ideologjiche.
Cumò il sisteme politic talian al torne a jessi in crisi: une azion politiche furlane e pues vê un grant sucès. La societât furlane e je vive e plene di voie di democrazie, baste pensâ a dut ce che si môf cun associazions, comitâts, volontariât, ativitâts produtivis…
Autonomie e autoguvier a vuelin dî plui democrazie, mancul distance tra eletôrs e elets, control diret sul podê: a son temis grancj pe societât di vuê e ancje costantis te nestre storie politiche. Ma fasint un altri partît di racuelte al sarà facil intivâsi tun altri faliment.
Par vê plui pussibilitâts nol covente un partît, ma doi: un partît furlan di centridrete e un partît furlan di centriçampe, che a ledin parie su cierts temis (dal sigûr autonomie, difese des identitâts linguistichis e v.i.) ma ognidun cu la sô vision.
A son câs là che cheste strategjie e à dât propit grancj risultâts: di fat in Catalogne o tal Paîs Basc, dopo dal franchisim, i moviments politics nazionalitaris si son simpri articolâts intune ale a diestre e une a çampe. ■
SANDRI CARROZZO


text:
APONTAMENTS. Pre Antoni al è tornât in Cjargne
Al jere il 1974 cuant che pre Antoni Beline, plevan di Val e Rualp, al fondave il Comitât Frazionâl di Val e Rualp (frazions di Darte). A distance di passe 35 agns, l’atuâl president Lucio Leschiutta, «Jo il Pari Nestri lu vevi imparât dome par furlan e o ricuardi cun afiet il nestri Siôr Santul», e grazie al impegn di Ireno Sandri, doi “fantats di in chê volte” cressûts cun pre Antoni, al à volût ricuardâlu cuntune presentazion dal DVD “La fabriche dai predis”.
A son intervignûts il sindic di Darte Marlino Peresson che al à puartât i salûts de aministrazion comunâl, rapresentade ancje dal assessôr a la culture Guido Della Schiava, Dree Valcic, pre Roman Michelot e Celestino Vezzi di VideoTeleCarnia che a àn fat un apel al Comun di Darte «Al sarès impuartant di bande dal Comun valorizâ la figure di pre Antoni che in 14 agns (dal 1968, cuant che al rivà sù di Codroip) al veve strent un rapuart particolâr, dant tant a chestis comunitâts che i son restadis tal cûr, ma ancje ricevint une vore di bande de int».
“In Cjargne – al diseve pre Antoni – o ai vude come une seconde nassite culturâl e spirtuâl, parcè che o ai tacât a volêi ben e a spindi la mê vite pal popul e pe glesie furlane”.
E chest afiet si è sintût vie par dute la serade che e à vût une grande e sintude partecipazion de int che inmò e ricuarde la grinte e i insegnaments dal lôr “Siôr Santul”.
INFO: cui che al volès ospitâ une serade di presentazion dal DVD “La fabriche dai predis” al pues scrivi a info@lapatriedalfriul.org. ■
Redazion


text:
Moisès
Moisès
Il significât leterâl de peraule al è "tirât fûr" ven a stâi "salvât da lis aghis".
Fi di Amram, nevôt di Cheat e pronevôt di Levi, al nassè in Egjit ator dal 1590 p.d.C. Al veve trê ains di mancul di Arone so fradi.
Al fo sotrat al gjenocidi decretât dal Faraon par mieç di so mari che a pene nassût lu metè intune scune di papîr framieç lis cjanis dal flum Nîl, dulà che al vignì cjatât de fie di Faraon che lu puartà a cort. Al fo inscuelât in dute le sapience dai egjizians e al deventà une vore potent.
A la etât di cuarante ains al copà un egjizian che al bateve un so fradi ebreu sclâf. Al scjampâ traviers il desert viers Madian dulà che al restà par cuarante ains. Li al servî come pastôr di Ietro e al sposà ancje une des sôs fiis.
In chel periodi Moisès al vignì adestrât dal Idiu par vê chês cualitâts che al domandave il compit al cuâl l'Idiu di li a pôc lu varès incaricât: liberâ il so popul de sclavitût dal Egjit.
Par fâ chest, cul contribût dal Idiu, Moisès al doprà lis "dîs plaiis" par pleâ Faraon.
Lât fûr dal Egjit cun il so popul, intal lunc viaç di peregrinazion viers la Tiere Prometude, dongje dal mont Horeb, Moisès al ricevè lis tauletis de Leç.
Moisès al jere un om che al veve grandis cualitâts, di fat di lui si lei inte Biblie che al jere altruist, umil, mugnestri, ubidient al Idiu.
No par chest al mancjà di sbaliâ e l'Idiu par chest lu cjastià no fasintlu jentrâ inte Tiere Prometude, di fat Moisès al muri prime, lassant l'impegn a Josuè.


text:
Statistiche
La statistiche e je une sience di derivazion matematiche che si ocupe di studiâ e descrivi la realtât fenomeniche intai siei aspiets di rilevazion numeriche. La statisiche e derive partant lis sôs regulis e lis sôs valutazions cualitativis traviers de analisi di rilevaments cuantitatîfs oportunementri selezionâts.
La metodologjie statistiche e ven sudividude tradizionalmentri in doi ramaçs, a strent leâts:
La prime e rivuarde indicadôrs statistics (indicadôrs di posizion, di variazion, di concentrazion, di corelazion, ecc.) par riassumi cun pôcs numars (medie, variance, ecc.) realtâts ancje complessis.
La statistiche inferenziâl e à l'obietîf di fâ afermazions consistents ancje par fenomens che no son stâts osservâts, gjeneralizant i risultâts a partî dal dât empiric; al studie cun di plui la verifiche di ipotesi. Par fâ chest e dopre i struments de teorie de probabilitât.


text:
Johan August Strindberg
Johan August Strindberg (Stocolm, ai 22 di Zenâr dal 1849 – ai 14 di Mai dal 1912) al è stât un scritôr e dramaturc svedês.
Pe grandece e pe rilevance de produzion (che e cuvierç in pratiche ducj i gjenars leteraris e e je racuelte in cirche 50 volums, e si zontin 22 di corispondencis), il so non si met a pâr il norvegjês Henrik Ibsen te spice de tradizion leterarie scandinave e al cjape par ricognossiment unanim un puest tra i plui grancj artiscj e leterâts dal mont.
La vite di Strindberg e je stade incuiete, intiessude di esperiencis complessis e sieltis radicâls e contraditoriis, a voltis indreçade tal stes moment a plui dissiplinis nancje simpri leadis ae figure uficialmentri leterarie dal autôr: sculture, piture e fotografie, chimiche, alchimie, teosofie. Sintoms di une roture intime dal propri anim, cu la dimension convenzionâl dal timp e dal vivi, elements che si contaminin un cun chel altri intal at creatîf e fondamentâi pe sô interpretazion.
Al è stât il destinatari di un dai biliets de matetât di Friedrich Nietzsche.


text:
Americhe dal Nord
La Americhe dal Nord e je un continent dal emisferi setentrionâl de Tiere, logât a Est dal Ocean Pacific, a Ovest dal Ocean Atlantic, a Sud dal Mâr Glaciâl Artic e a Nord de Americhe dal Sud. Al rapresente la porzion setentrionâl des Americhis.
In chest continent si cjatin trê grançs paîs:
La Groenlandie, la isole plui grande tal mont, e je considerade sicu toc dal Nord Americhe, e e je logade tal estrem Nord, a Est dal Canadà. Al è un teritori autonom de Danimarcje. Simpri al larc des cuestis dal Canadà si cjate Saint-Pierre e Miquelon, l'ultin dai possediments francesis in Nord Americhe.
Te estremitât Sud dal continent, in une piçule aree indicade sicu Americhe centrâl, si cjatin i seguints paîs:
Tai Caraibs a sono diviersis isulis, come:
- Stâts indipendents
- Antigua e Barbuda (Saint John's)
- Bahamas (Nassau)
- Barbados (Bridgetown)
- Cube (Avane)
- Dominiche (Roseau)
- Gjamaiche (Kingston)
- Grenada (St. George's)
- Haiti (Port-au-Prince)
- Republiche Dominicane (Santo Domingo)
- San Kitts e Nevis (Basseterre)
- San Vincent e lis Grenadinis (Kingstown)
- Sante Luzie (Castries)
- Trinidad e Tobago (Port of Spain)
- Possedimenti stranieri


text:
Lenghe spagnole
Il spagnûl (español) al è une lenghe romanze ocidentâl. E je la lenghe romanze plui fevelade tal mont, doprade come lenghe ufiziâl in Spagne, in diviersis stâts de Americhe Centrâl e in ducj i paîs de Americhe Meridionâl, infûr dal Brasîl, Guyane e Suriname (par une liste complete dai paîs, cjale la tabele in bande). Al è une des lenghis uficiâls de Union Europeane e des Nazions Unidis. La lenghe e je ancje une vore fevelade, cence jessi ufiziâl, tai Stâts Unîts di Americhe e te zone dal Sahara Ocidentâl.
[cambie] Nomencladure
Il spagnûl al è par solit cognossût cun chest non, ancje se secont uns studiôs la lenghe e varès di jessi clamade castilian, soredut par rapuart cun lis altris lenghis uficiâls dopradis te stesse Spagne: il catalan (català), il basc (euskera) e il galizian (galego). Te Spagne, difat, la lenghe uficiâl e je il castilian, cun lis altris trê lenghis ricognossudis come co-ufiziâls.
[cambie] Storie
Il latin volgâr al à dât origjin al dialet de zone centrâl de penisule iberiche, che daspò si slargjà fintremai a rivâ aes zonis meridionâls e a afermâsi, cun lis sôs variazions fonologjichis, come lenghe ufiziâl dal Imperi spagnûl.
A iniziâ dal XVI secul il spagnûl al fo introdusût in Americhe, in Micronesie e intes Filipinis: al dì di vuê al è doprât dome tal continent american.
Cun la espansion coloniche in Afriche, la lenghe e fo espuartade ancje in Guinee Ecuatoriâl e tal Sahara Ocidentâl.
[cambie] Alfabet
L'alfabet de lenghe spagnole al à 28 letaris, comprendûts i doi digrams ch e ll, che a son considerâts come un sôl segn, e la letare ñ, che e à il stes sun dal furlan gn.
A B C CH D E F G H I J K L LL M N Ñ O P Q R S T U V X Y Z
La letare 'W' e je doprade dome tes peraulis di origjin straniere.
[cambie] Scriture
[cambie] Acent
Tal spagnûl al esist dome l'acent sierât (´), che al po sormontâ lis vocâls, con lis regulis elencadis daurman:
- Par indicâ l'acent tes peraulis planis che terminin cun vocâl (llamó, miré)
- Par indicâ l'acent tes peraulis planis che terminin cun -n o -s (jamón, serás)
- Par indicâ l'acent tes peraulis sbrissulis , bisdrissulis o trisdrissulis (teléfono, satélite, llévatelo)
- Par distingui lis peraulis tai câs di dopli significât, par esempli el (il) cun él (lu), tu (tô) cun tú (tu)
- Tai pronons interogatîfs, in frasis diretis o indiretis (qué, cuál, cuándo)
In pocjis peraulis, la letare \u\ e po jessi cuvierte da une dieresi (¨), par indicâ che la particele güe o güi e à di jessi pronunciade "gue" o "gui", come par esempli in pedigüeño.
[cambie] Frasis interogativis
Lis frasis interogativis e di esclamazion a son introdusudis rispetivementri dal pont interogatîf invertît (¿) e dal pont esclamatîf invertît (¡).
[cambie] Variants
Il spagnûl fevelât in Spagne, o chel imparât tai cors di lenghe in Europe, al è spes une vore diferent dai tancj idiomis di origjin castiliane doprâts te Americhe Latine. In gjenerâl, lis lenghis spagnolis feveladis te Americhe latine a àn chestis carateristichis:
- No esist la seconde persone plurâl: il vosotros al è sostituît dal ustedes, e i verbs si ponin ae tierce persone plurâl
- Il pretérito perfecto compuesto (passât prossim) al è spes sostituît dal pretérito perfecto simple (passât sempliç) ancje par lis azions sucedudis intun passât recent o no ancjemò conclududis.
- A nivel fonetic al assum variis carateristichis che si cjatin ancje tal Sud de Spagne (Andalusie):
- No esist il sun interdentâl (c seguide di e, i o z), e si dopre simpri il sun s sort (seseo).
- Ae stesse maniere, in uns zonis si cjate il fenomen dal yeismo, par cui il sun de ll palatâl al devente uguâl a chel de y.
- A son mantignudis peraulis no plui dopradis in Spagne e son acetâts plui neologjisims rispiet ae lenghe iberiche, plui conservative.


text:
Pueste eletroniche
La pueste eletroniche (par inglês e-mail o email) si riferìs al sisteme che al permet di componi, mandâ e ricevi messaçs doprant sistemis di comunicazion eletroniche. Al dì di vuê scuasit ducj i sistemis di pueste eletroniche e doprin come canâl di trasmission la rêt Internet, di cui la pueste eletroniche e je un dai servizis plui popolârs; in confront cul servizi puestâl tradizionâl e à soredut i vantaçs di jessi un grum economiche e svelte, parcè che e pues rivâ ae destinazion in pôcs seconts.
[cambie] Storie
La pueste eletroniche e nas prime di Internet. Il so ûs al scomence tal 1965, par permeti la comunicazions tra ordenadôrs (mainframes). In seguit e fo implementade la pussibilitât di mandâ messaçs a ordenadôrs intune rêt, e daspò, a chei colegâts ae rêt ARPANET, che al è il von de rêt Internet. Tal 1972 al fo doprât pe prime volte il simbul "@" (cai, gubanute), par separâ il non dal utent di chel de sô machine.
[cambie] Cjale ancje
[cambie] Leams esternis
- (inglês) Il prin messaç di pueste eletroniche


text:
Rimit
Il rimît (dal grêc erèmites, peraule che ven da erèmos ,ch'al vûl dî di bessôl) e je une persone che vîf di bessole in lûcs platâts par podê preâ.
[cambie] I rimits in te Storie
Fin da cuant ch'al è scomençât il cristianesim, a jerin cristians che levin in lûcs platâts par preâ.
Di cheste forme di vite religjose,vnassude par cjatâ un vivi plui dongje a ce ch'al diseve il Vanzeli, a si cjatin testemoneancis za dal III secul d.d.C. S.Pauli di Tebe al e' il pui antîc rimît che si cognòs (al mûr in tal 318 d.C, si dîs, a 113 agns, daspò vê passât 90 agns intune caverne in meditazion, cun doi leons e un corvat che i puartave di mangjâ ogni di un toc di pan. S.Antoni abât al veve un grum di int che preave cun lui in tal desert dal Egjit indulà che i rimîts son nassûts.
Dal desert dal Egjit, i rimits si son difondûts in dut l'Orient soredut in Palestine cun S.Ilarian e in Capadocie cun S.Grivôr di Nazionzi e S.Basili. Par la lôr santitât, un grum di rimîts vegnin clamâts «Parîs dal desert». Le vite di chescj rimîts no jere facil. Une cronache medievâl conte che «vevin le barbe lungje, cjavei pençs e sporcs, vistîts rots,e jerin magris di fâ pôre...» Mangjavin nome cualchi toc di pan dûr e lidrîs e bevevin nome aghe.
La pratiche di vite dai rimits e rive ancje in Europe cun S.Anastasi in tal IV secul. A si cjatavin rimîts in Gallie, Bretagne e in Irlande; i rimîts no vivevin simpri di bessôi ma a jerin ancje comunitâts di rimîts, clamâts ancje cernobîs (cernobiti par talian). Chestis comunitâts jerin nassudis parcè in tal desert la vite e jere dure: si podeve cjatâ animâi velenôs e pericui di ogni gjenar. A son stâs cjatâts papîrs dal IV secul, scrits in lenghe greche, dongje la citât di Lycopolis in Egjit che contin che i rimits a vevin ancje contats comerciâi cu la popolazion dal lûc.